Mesir antara negara terjejas teruk akibat perubahan iklim

Menteri Sumber Air dan Pengairan Mesir Hani Suweilam pada Ahad berkata Mesir adalah antara negara paling terjejas di dunia akibat perubahan iklim, lapor Xinhua memetik laporan berita laman sesawang Ahram Online.
Menteri berkenaan membuat kenyataan itu semasa sesi pembukaan forum alam sekitar dan pembangunan mengenai persediaan Mesir menjadi tuan rumah sesi ke-27 Persidangan Perubahan Iklim Pertubuhan Bangsa-Bangsa Bersatu (COP27) yang akan diadakan di bandar peranginan Laut Merah Sharm El-Sheikh pada November.
Mesir kini mengalami masalah kekurangan air, suhu yang tinggi, hakisan dan limpahan air masin kedalam sumber air tawar, menurut menteri itu.
Pertambahan penduduk, pengaliran air yang tidak stabil (dari sungai seperti Sungai Nil) dan kesan iklim telah menyebabkan kekurangan bekalan air yang digunakan untuk tujuan minuman, pertanian dan perindustrian di beberapa negara, tambahnya.
Menteri itu juga menggesa semua negara untuk mengukuhkan kerjasama dalam menangani iklim yang melampau, serta menekankan keperluan meletakkan sektor air, makanan dan pertanian dalam agenda iklim global.
Mesir sedang berusaha keras dalam meningkatkan pengurusan air, termasuk memulihkan terusan untuk mengalirkan air dengan lebih baik kepada petani kerana ia merupakan unsur utama dalam pertanian dan keselamatan makanan, kata Suweilam.
Menteri itu menekankan keperluan untuk mengembangkan projek penyahgaraman air, mengkaji cara yang lebih murah dan lebih cekap untuk menggunakan semula air sisa.


Tiada hasil, tiadalah duit: Petani Sarawak berjuang hidup sepanjang PKP

Beberapa orang petani kecil di kawasan bandar Siburan di Serian, Sarawak yang kini menjalani perintah kawalan pergerakan diperketatkan (PKPD) tertekan memikirkan bagaimana cara untuk menyelesaikan masalah yang hanya ada dalam bidang mereka.Beberapa tahap PKP yang dilaksanakan sejak Mac tahun lalu bagi membendung penularan Covid-19 menjejaskan banyak perniagaan di seluruh negara.Tidak semuanya berjaya pulih daripada kerugian yang dihadapi mereka.Pelanggan masih tidak dapat disapa sementara barangan masih disimpan ketika orang ramai tidak berbelanja bagi berdepan Covid-19 yang melanda gelombang demi gelombang.Namun bagi golongan petani, barangan itu ada di ladang, jika mereka tak boleh menuai hasil, mereka kehilangan duit dan juga hasil tanaman.Limping Anak Engki, seorang pesawah padi dari Kampung Batu Gong berkata PKPD yang dilaksanakan di kampung mereka pada 28 Mac lalu sememangnya menjejaskan kerja hariannya.Pasar basah Medan Niaga Satok, Sarawak.Biasanya, petani-petani akan bangun di awal pagi mengerjakan hari mereka.Namun Limping tidak lagi dapat melawat kebun-kebunnya sejak PKPD dilaksanakan.“Saya tak ada pekerja untuk bantu tuai hasil tanaman,” katanya kepada MalaysiaNow.“Bila PKPD, kami sudah tak boleh jual lagi hasil tanaman sebab petani dah tak boleh bekerja.”Tidak lama lagi, katanya, sawah padinya akan layu dan kemudian mati kerana tak dapat menjaganya.Limping yang juga merupakan seorang ketua kampung, berkata ramai petani lain yang cuba menjual hasil tanaman mereka sebelum rosak.“Majoriti keluarga di Siburan adalah petani kecil,” katanya.“Mata pencarian kami tidak seperti di bandar. Orang bandar orang yang berpendidikan dan mampu memperoleh ribuan ringgit setiap bulan.“Petani seperti kami hanya mampu memperolehi pendapatan yang cukup-cukup sahaja untuk makan dan minum keluarga.“Walaupun begitu, ada beberapa orang penduduk kampung yang sukar untuk sediakan makanan kepada keluarga kerana mereka mendapat gaji harian. Mereka ini harus keluar, cari kerja sebagai buruh.”Ahmit, seorang petani dari Kampung Chupak yang turut berada di bawah PKPD seperti Kampung Batu Gong, berkata cuaca yang tidak menentu ketika ini juga turut menjadikan keadaan mereka lebih parah.Beliau menambah dengan cuaca buruk dan ditambah pula keadaan pandemik, ia menyebabkan ramai petani percaya mereka mungkin terpaksa memilih sama ada jatuh sakit terkena jangkitan atau mati kelaparan.Dalam pada itu, penjual ikan turut menghadapi masalah hampir serupa ekoran PKPD yang dilaksanakan selepas angka jangkitan Covid-19 meningkat.Sebahagian daripada mereka mengubah perniagaan ke platform digital.Langkah itu nampaknya mula membuahkan pendapatan.Penjual ikan, Dzulfitri Ismadi turut menggunakan platform digital bagi meningkatkan jualan ketika PKP.Dzulfitri Ismadi yang berasal dari Kuching, memulakan perniagaan dalam talian selepas perintah kawalan pergerakan yang dilaksanakan tidak memberikan beliau peluang lain.Sejak lima tahun lalu, Dzulfitri menjual ikannya di pasar Medan Niaga Satok di Petra Jaya sehinggalah dia berhenti menjual di sana akibat pandemik.“Semua orang disekat dari pergi ke mana-mana. Jadi pelanggan terpaksa bergantung dengan perkhidmatan penghantaran. Begitulah ia bermula, kemudian saya perluaskan lagi perniagaan dalam talian saya,” kata pemuda berusia 28 tahun itu kepada MalaysiaNow.Dia berkata PKP telah memaksanya untuk beradaptasi dengan pemasaran dalam talian serta menggunakan Facebook, WhatsApp dan bahkan Shopee.“Saya iklan ikan di media sosial dan pelanggan cuma tinggal order sahaja,” katanya.Berhubung keuntungan ketika ini, katanya, ia jauh berbeza dari sebelum pandemik namun dia bersyukur kerana masih mampu bertahan.Sebelum pandemik, Dzulfitri akan membuka kedainya dari pukul 7 pagi sehingga 4 petang, tujuh hari berturut-turut.Namun keadaan ketika ini berbeza, katanya, dia harus segera beradaptasi dengan cabaran-cabaran perniagaan dalam talian.“Saya tak pernah buat perniagaan online sebelum ini, jadi bila pertama kali mulakan, memang agak mencabar juga kerana saya terpaksa belajar semuanya dari kosong,”Namun, walaupun Dzulfitri berjaya bertahan dengan perniagaan dalam taliannya, terdapat juga yang tidak begitu bernasib baik.Erwan Seron kehilangan 75% perniagaannya selepas pandemik melanda.“Sebelum ini, sehari saya boleh dapat RM200, lagi-lagi waktu musim cuti sekolah.”Sejak larangan rentas negeri dilaksanakan, katanya, pengunjung dari Semenanjung semakin berkurangan.Erwan juga berkata terpaksa bersaing dengan pasar rayai yang sudah tentu memiliki lebih banyak sumber berbanding dirinya.“Sekarang ini, lebih sukar untuk saya jana pendapatan,” kata bekas penghidap kanser berusia 47 tahun itu kepada MalaysiaNow.Bobby Kimilang pula, penjual sayur-sayuran, sering menghadapi masalah barang berlebihan apabila PKP menjatuhkan jualannya.Ketika PKP dilaksanakan, dia terpaksa membuang beberapa tan stok sayurnya yang segar kerana tidak terjual.Begitulah pandemik yang nampaknya masih belum kunjung reda. Begitulah juga masalah yang dihadapi mereka.“Kami berdepan semua masalah ini sejak dari awal pandemik bermula,” kata Bobby.


Presiden Bank Dunia letak jawatan

Presiden Kumpulan Bank Dunia David Malpass pada Rabu membuat keputusan mengejut apabila mengumumkan akan meninggalkan bank itu pada akhir Jun, lapor Agensi Akhbar Jerman dpa.
Malpass berkata beliau akan berundur pada 30 Jun selepas mengetuai kumpulan itu selama lebih empat tahun, menurut kenyataan bank pembangunan yang berpangkalan di Washington itu.
"Empat tahun yang lalu adalah antara yang paling bermakna dalam kerjaya saya dengan banyak kemajuan dicapai, namun selepas berfikir, saya memutuskan untuk meneruskan cabaran baharu.
"Dengan negara membangun berhadapan krisis yang tidak pernah berlaku sebelum ini, saya berbangga kerana Kumpulan Bank telah bertindak balas dengan pantas, berskala, berinovasi dan memberi impak," katanya.
Bank Dunia meminjam wang kepada negara miskin dengan syarat yang menguntungkannya bagi mengukuhkan ekonomi dan mengurangkan kemiskinan negara peminjam. Organisasi ini disokong oleh 189 negara di seluruh dunia.
Malpass memegang jawatan itu pada 2019 semasa pemerintahan presiden Donald Trump yang mencalonkannya untuk tempoh lima tahun dan akan berundur kira-kira setahun sebelum penggalnya berakhir.
Beliau dikritik hebat termasuk oleh Rumah Putih dan Menteri Kerjasama Ekonomi dan Pembangunan Jerman Svenja Schulze kerana kenyataannya mengenai perubahan iklim.


Gaji permulaan rendah antara faktor simpanan rendah, kata KWSP

Gaji permulaan rendah bagi mereka yang memulakan kerjaya sebelum gaji minimum dilaksanakan pada 2013, merupakan antara beberapa faktor menyumbang kepada jumlah simpanan rendah bagi, kumpulan berumur 40 hingga 54 tahun yang mempunyai baki kurang RM10,000.
Kumpulan Wang Simpanan Pekerja (KWSP) dalam kenyataan di Kuala Lumpur hari ini memaklumkan, selain itu faktor lain yang turut menyumbang kepada perkara itu ialah cabaran struktur gaji, dengan 44% penyumbang KWSP mempunyai pendapatan kurang dari RM2,000 dan 81% mempunyai pendapatan kurang dari RM5,000.
“Caruman yang tidak konsisten disebabkan oleh ahli yang beralih keluar dan masuk dari sektor formal, di mana hanya 45% daripada 4.81 juta ahli dalam kumpulan umur ini, telah membuat caruman pada 2022 manakala selebihnya tidak membuat sebarang caruman pada tahun lepas.
“Hanya separuh daripada tenaga kerja sektor swasta yang berada di bawah kontrak pekerjaan formal, diwajibkan untuk membuat caruman kepada KWSP. Tenaga kerja selebihnya terdiri daripada individu dalam sektor lain seperti pertanian, pekerjaan tidak formal, pekerja kontrak atau pemilik perniagaan,” menurut kenyataan itu.
Selain itu KWSP memaklumkan, sebanyak 2.85 juta atau 59% daripada ahli daripada kumpulan umur berkenaan, telah memohon lebih daripada satu kali pengeluaran berkaitan Covid-19 dan mengeluarkan sebanyak RM62 bilion, seterusnya mengurangkan lagi jumlah simpanan mereka.
Sehingga akhir Disember 2022, terdapat seramai 4.81 juta ahli KWSP dalam lingkungan umur 40 hingga 54 tahun, dengan 2.17 juta daripadanya merupakan ahli aktif dan 2.64 juta ahli tidak aktif (didefinisikan sebagai tidak membuat sebarang caruman dalam setahun lepas).
KWSP dalam pada itu menyambut baik inisiatif sumbangan one-off sebanyak RM500 oleh kerajaan kepada ahli aktif dan juga tidak aktif, sebagai langkah untuk meningkatkan simpanan persaraan ahli.
“Insentif berkenaan akan menjadi pemangkin kepada pembinaan semula simpanan ahli, untuk mencapai persaraan yang lebih selesa dan seterusnya membantu mengurangkan kesan berikutan perkembangan pesat populasi menua Malaysia,” menurut kenyataan itu.
Perdana Menteri Anwar Ibrahim ketika membentangkan Belanjawan 2023 pada 24 Februari berkata kerajaan bersetuju untuk menambah RM500 caruman simpanan KWSP akaun 1 bagi ahli berumur 40 hingga 54 tahun, yang miliki simpanan kurang RM10,000.


Polis tahan wartawan terkenal Pakistan

Polis menahan wartawan terkenal Pakistan, Imran Riaz Khan,  pada Selasa malam, sehari selepas beliau memberikan ucapan berbaur hasutan mengenai “perubahan regim” di Pakistan.
Polis Punjab menahan Imran berdekatan plaza tol lebuh raya ketika penyampai televisyen itu dalam perjalanan ke Islamabad, menurut hantaran video di sosial media.
Peguamnya Mian Ali Ashfaq memberitahu media Pakistan, wartawan itu ditahan berhubung laporan polis yang dibuat terhadapnya kerana mengkhianat.
Imran yang merupakan penyokong bekas perdana menteri Imran Khan baru-baru ini dalam satu seminar di Islamabad membuat kenyataan keras menentang rampasan kuasa seperti yang berlaku selepas parti Pakistan Tehreek-e-Insaf (PTI) digulingkan dalam undi tidak percaya Parlimen pada April.
Ramai di Pakistan melihat penahanan Imran sebagai sebahagian daripada tindakan keras yang lebih meluas terhadap media dan suara yang menentang.
Penahanan Imran endapat kecaman meluas oleh wartawan dan pemimpin PTI dalam catatan media sosial mereka.
Wartawan televisyen Shiffa Yousafzai berkata penahanan itu melanggar perintah mahkamah yang memberi perlindungan kepada Imran daripada penahanan polis.
Bekas menteri hak asasi manusia Pakistan, Shireen Mazari mempersoalkan sama ada terdapat "undang-undang tentera tersembunyi" di negara itu dan pendapat yang bertentangan tidak dibenarkan.
"Gangguan, FIR (laporan maklumat pertama), dan kini penahanan wartawan Imran Riaz Khan, amat membimbangkan.
“Adakah hak kebebasan bersuara kita masih ada?"soal wartawan Sana Jamal dalam hantaran di Twitter.


Ikut atau hilang kerusi, Zahid beri amaran kepada ahli Parlimen BN

Presiden Umno Ahmad Zahid Hamidi memberi amaran kepada ahli-ahli Parlimen Barisan Nasional (BN) bahawa beliau mempunyai mandat untuk memberikan kata putus dalam menentukan gabungan politik dalam membentuk kerajaan baru selepas Pilihan Raya Umum ke-15 (PRU15).
Reaksi beliau itu dikeluarkan selepas Gabungan Parti Sarawak (GPS) mengumumkan mereka bersetuju untuk menjadi sebahagian daripada parti dalam kerajaan yang dibentuk bersama Perikatan Nasional (PN) dan BN.
Dalam kenyataannya hari ini, Zahid turut menafikan BN mengadakan rundingan dengan PN yang membawa maksud wujud sebarang persefahaman untuk membentuk kerajaan.
“Kesemua ahli Parlimen BN yang memenangi PRU15 telah menandatangani aku janji untuk memberi mandat kepada saya selaku presiden untuk menentukan apa-apa gabungan politik dalam penubuhan kerajaan," kata Zahid, yang kini berdepan tekanan hebat daripada pemimpin Umno supaya berundur berikutan prestasi buruk parti itu pada PRU15 semalam.
Merujuk akta anti lompat parti yang sudah diwartakan, Zahid mengingatkan sekiranya arahan parti dilanggar, mereka akan digugurkan keahlian termasuk kehilangan kerusi Parlimen.
Hari ini, seruan supaya Zahid meletakkan jawatan sebagai presiden Umno dan pengerusi BN disuarakan ramai pemimpin parti dan akar umbi selepas gabungan itu hanya memenangi 30 kerusi Parlimen, jauh ketinggalan di belakang PN yang memperolehi 73 kerusi.
Ketua Penerangan Umno Shahril Hamdan dan Ketua Umno Selangor Noh Omar juga meletakkan jawatan mereka dan menggesa Zahid melakukan perkara yang sama, manakala MCA menyelar keputusannya untuk menangguhkan mesyuarat peringkat tertinggi pemimpin BN malam ini dan memberi amaran bahawa tiada mana-mana pihak berhak untuk berunding dengan mana-mana parti politik tanpa mandat daripada Dewan Tertinggi BN.
Petang tadi, Premier Sarawak Abang Johari Openg mengumumkan GPS yang memenangi 22 kerusi Parlimen akan menyokong Pengerusi PN Muhyiddin Yassin sebagai perdana menteri, bersama ahli Parlimen dari Gabungan Rakyat Sabah (GRS).
Malahan, sebelum pilihan raya, terdapat spekulasi kuat mengatakan Zahid bakal memberikan sokongannya kepada Pakatan Harapan (PH) sekiranya Parlimen digantung, sekali gus menjadikan pengerusi gabungan itu, Anwar Ibrahim sebagai perdana menteri.


Banjir kilat akibat kepala air rosakkan beberapa kawasan di Kedah

Beberapa kawasan kampung dan taman perumahan di sekitar Gunung Jerai dilanda banjir kilat dipercayai akibat kejadian kepala air dari kawasan air terjun di kaki gunung itu, petang tadi.Jurucakap Jabatan Bomba dan Penyelamat Kedah berkata, kejadian yang berlaku sekitar 4 petang itu turut menyebabkan limpahan air deras ke kawasan kediaman, sehingga menyebabkan kerosakan jalan raya dan kediaman.“Pasukan Gerakan Operasi (PGO) Negeri Kedah menerima panggilan dari Sistem MERS 999 banjir kilat dan tanah runtuh di kawasan sekitar Gunung Jerai. PGO Kedah menggerakkan anggota dari tiga balai berhampiran ke lokasi kejadian.“Berdasarkan pada laporan awal telah berlaku satu kejadian tanah runtuh di Kilometer 8, Gunung Jerai serta dua lagi kejadian banjir kilat di sekitar kawasan Yan, yang melibatkan beberapa buah perkampungan,” katanya dalam kenyataan hari ini.Katanya, banjir turut menjejaskan beberapa kawasan di sekitar Merbok, Sungai Petani.Menurutnya, PGO Kedah ketika ini masih menerima beberapa panggilan yang menyatakan masih terdapat individu yang terkandas di kawasan banjir.Katanya, pasukan penyelamat telah membuat pencarian di kawasan puncak Gunung Jerai dan di beberapa kawasan penempatan penduduk yang terletak berhampiran dengan kawasan itu.“Kerja-kerja mencari dan menyelamatkan masih giat dijalankan,” katanya.Sementara itu, Angkatan Pertahanan Awam Malaysia (APM) Kedah dalam kenyataan turut memaklumkan pihaknya menerima laporan berhubung kejadian banjir melibatkan beberapa buah kampung di daerah Kuala Muda.Antara kampung yang terjejas adalah Kampung Baru Gurun, Kampung Sungai Badak, Kampung Sungai Kunyit Atas, Kampung Tandop Batu dan Kampung Sungai Batu.APM Kedah menyatakan paras air meningkat sehingga 1.5 meter menyebabkan kediaman dinaiki air dan penduduk terpaksa dipindahkan.“Dua pusat pemindahan sementara (PPS) juga telah dibuka iaitu di Surau Taman Gurun Jaya dan Rumah No.126 Kampung Sungai Badak 3, di mana kedua-dua PPS itu menempatkan 27 mangsa dari tujuh keluarga,” katanya.Dalam pada itu, APM Kedah memaklumkan keadaan cuaca ketika ini semakin baik dengan air mulai surut walaupun hujan masih renyai-renyai.Sementara itu, fenomena kepala air dan banjir ini sempat dirakamkan penduduk yang tular di media sosial yang menyaksikan kemusnahan kepada kediaman, jalan raya dan kenderaan selain menyebabkan pokok tumbang.


Bangladesh perlu AS$12.5 bilion untuk pelan perubahan iklim, kata Bank Dunia

Bangladesh memerlukan sekurang-kurangnya AS$12.5 bilion, kira-kira tiga peratus daripada keluaran dalam negara kasar (KDNK) untuk pelan tindakan iklim dalam tempoh sederhana, menurut laporan Bank Dunia.
Pilihan pembiayaan termasuk keutamaan belanjawan, percukaian karbon, pembiayaan luar dan pelaburan swasta, menurut Laporan Iklim dan Pembangunan Negara Kumpulan Bank Dunia untuk Bangladesh pada Isnin.
Walaupun berjaya mengurangkan jumlah mangsa daripada bencana iklim, laporan itu menyebut  Bangladesh terus berhadapan risiko iklim yang teruk dan semakin meningkat yang boleh merisikokan potensi pertumbuhan kukuh negara itu jika tindakan segera tidak diambil.
Perubahan iklim paling teruk menjejaskan orang miskin, katanya sambil menambah purata kos yang ditanggung Bangladesh akibat ribut tropika ialah kira-kira AS$1 bilion setahun.
Menjelang 2050, satu pertiga daripada KDNK pertanian boleh terjejas dan 13 juta orang akan terjejas, lapor Xinhua.
Sekiranya berlaku banjir teruk, KDNK boleh merosot 9%.
“Bangladesh telah menunjukkan cara menyesuaikan dan mengurus risiko bencana sejak 50 tahun lepas yang berjaya mengurangkan kematian berkaitan ribut sebanyak 100 kali ganda. Negara lain boleh belajar daripadanya.
"Namun berdasarkan risiko iklim yang semakin meningkat, tindakan penyesuaian selanjutnya sangat penting terutama melaksanakan pembanguan rendah karbon untuk masa depan yang berdaya tahan untuk Bangladesh," kata Naib Presiden Bank Dunia untuk Asia Selatan Martin Raiser.


Lebih 100,000 kes Covid-19 kanak-kanak dikesan di AS sejak 4 minggu lepas

Lebih 106,000 kes jangitan Covid-19 membabitkan kanak-kanak dilaporkan di Amerika Syarikat (AS) dalam tempoh empat minggu lepas, menurut laporan American Academy of Pediatrics (AAP) dan Persatuan Hospital Kanak-kanak.
Menurut laporan itu, hampir 15.5 juta kanak-kanak di negara ini telah dijangkiti Covid-19 sejak wabak itu menular, lapor Xinhua.
Dalam tempoh lima bulan lalu, kes jangkitan membabitkan kanak-kanak yang dilaporkan secara mingguan meningkat pada purata kira-kira 32,000 kes.
Terdapat keperluan untuk mengumpul lebih banyak data khususnya melibatkan umur bagi menilai tahap penyakit yang berkaitan dan varian baharu serta potensi kesan jangka panjang.
Menurut AAP, terdapat kesan segera terhadap kesihatan kanak-kanak, tetapi kesan berpanjangan terhadap fizikal, mental dan kesejahteraan sosial generasi kanak-kanak dan belia juga perlu dikenal pasti.


Air pasang besar di 4 negeri bermula hari ini hingga Rabu

Penduduk di pesisir pantai khususnya di negeri pantai barat Semenanjung dinasihatkan supaya lebih berwaspada, berikutan fenomena air pasang besar yang dijangka berlaku selama empat hari bermula hari ini sehingga Rabu.Menurut kenyataan dikeluarkan Bahagian Pengurusan Zon Pantai, Jabatan Pengairan dan Saliran (JPS), antara kawasan yang berisiko tinggi adalah Kuala Muda di Kedah, Bagan Datuk (Perak), Klang, Kuala Langat, Sabak Bernam dan Kuala Selangor di Selangor, serta Batu Pahat dan Pontian di Johor.“Walaupun fenomena air pasang besar kali ini berskala lebih kecil berbanding November lepas, keadaan akan menjadi lebih buruk sekiranya disertai angin kencang, ombak besar dan hujan lebat yang berlaku serentak.“Keadaan tersebut akan menyebabkan berlakunya banjir kilat, limpahan air laut dan banjir pantai,” demikian menurut kenyataan tersebut, hari ini.Justeru, orang ramai diminta untuk sentiasa memantau keadaan cuaca dan sekiranya hujan lebat serta air laut pasang berlaku serentak, mereka perlu bersedia untuk berpindah ke tempat selamat dan mematuhi arahan pihak berkuasa yang ditetapkan.


Bekas MB Kedah Syed Razak meninggal dunia

Bekas Menteri Besar Kedah Syed Razak Syed Zain meninggal dunia kira-kira 10.30 pagi tadi di sebuah hospital swasta di Sungai Petani.
Allahyarham yang dilantik sebagai menteri besar Kedah kelapan pada 1999 hingga 2005 menghembuskan nafas terakhir kerana masalah kesihatan pada usia 79 tahun.
Bekas setiausaha akhbarnya Boon Som Inong berkata beliau akan sentiasa mengenang Syed Razak yang sentiasa ingin mendampingi rakyat.
“Antaranya beliau (Syed Razak) pernah berkata 'di mana ada rakyat, di situlah pejabat kita'. Beliau juga pernah berpesan antara syarat menjadi orang politik adalah sebahagian gaji kita ini termasuk habuan orang memaki dan mengata," katanya kepada pemberita di Sungai Petani hari ini.
Sementara itu, Pengerusi Badan Perhubungan Umno Kedah Jamil Khir Baharom memaklumkan bahawa pemergian Syed Razak merupakan satu kehilangan besar buat seluruh rakyat Kedah.
“Tidak dapat dinafikan sumbangan beliau semasa menjadi menteri besar Kedah dan beliau merupakan seorang pemimpin yang berdedikasi tinggi dan berjiwa kental. Salam takziah buat seluruh ahli keluarga Allahyarham,” katanya.
Sementara itu, rakan Allahyarham, Ahmad Bashah Md Hanipah yang juga bekas menteri besar Kedah berkata pemergian Syed Razak memberi kesan kepada dirinya kerana beliau merupakan rakan baiknya.
“Saya mengenali Allahyarham sebelum beliau menceburkan diri dalam bidang politik lagi dan semangat cintanya terhadap Umno sangat besar. Walaupun dalam keadaan uzur, beliau tetap turun berkempen untuk parti di Kuala Kedah pada Pilihan Raya Umum Ke-15 lepas.
“Beliau seorang yang baik dan akan sentiasa dikenang sebagai pemimpin yang memiliki visi dan misi dalam memajukan Kedah dan beliau akan dirindui,” katanya.


Sorry.


Kes baru Covid-19 jatuh bawah 2,000

Sebanyak 1,924 kes baru Covid-19 dikesan hari ini, menjadikan angka keseluruhan penularan dalam negara berjumlah 293,761, kata Ketua Pengarah Kesihatan Dr Noor Hisham Abdullah.Katanya, sebanyak 3,752 pesakit pulih dan dibenarkan pulang, menjadikan jumlah keseluruhan angka sembuh 263,761 kes.“Selangor mencatatkan kes harian tertinggi iaitu sebanyak 666 kes diikuti Johor (257), Sarawak (219) dan Kuala Lumpur (218),” katanya dalam satu kenyataan.Kes aktif dengan kebolehjangkitan pula kini berjumlah 28,837.“Daripada jumlah itu 205 pesakit di tempatkan di Unit Rawatan Rapi termasuk 91 memerlukan bantuan alat pernafasan,” katanya.Noor Hisham memaklumkan terdapat 12 lagi kematian, menjadikan jumlah mangsa yang maut meningkat kepada 1,100 orang.Sebanyak 105 kes (5.5%) yang dilaporkan pula adalah berkaitan kluster di penjara dan depot tahanan imigresen yang membabitkan Kluster Tembok Tapah (41 kes), Kluster Damai Pelangi (32 kes), Kluster Tembok Pengkalan Chepa (15 kes), Kluster Tembok Bendera (13 kes), Kluster Penjara Seberang Perai (3 kes), dan Kluster Tembok Sungai Udang (1 kes).Katanya terdapat lapan lagi kluster baru dikesan membabitkan:Kluster Industri 19 di Selangor (Tempat Kerja)Kluster SS Lapan di Selangor (Tempat Kerja)Kluster Industri Jalan Empat di Selangor (Tempat Kerja)Kluster Jalan Putra Silang di WP Kuala Lumpur (Tempat Kerja)Kluster Tapak Bina Indera Mahkota di Pahang (Tempat Kerja)Kluster Kampung Mak The di Perak (Komuniti)Kluster Jalan Ho Pin di Sarawak (Komuniti)Kluster Lorong Murni di Pulau Pinang (Kumpulan Berisiko Tinggi)


Sub varian Omicron baru cetus peningkatan kes di Singapura

Berlaku peningkatan 23% minggu ke minggu dalam jangkitan komuniti Covid-19 di Singapura, sebahagian besarnya didorong oleh peningkatan penyebaran sub varian Omicron BA.4 dan BA.5 yang baru, menurut kementerian kesihatan (MOH) republik itu.“Walaupun sub varian BA.2 masih menyumbang kepada sebahagian besar jangkitan Covid-19 kami, perkadaran jangkitan BA.4 dan BA.5 kian meningkat,” kata kementerian itu dalam satu kenyataan yang dikeluarkan di sini, hari ini.MOH berkata kira-kira 30% daripada kes Covid-19 dalam komuniti minggu lalu adalah kes dengan subvarian BA.4 dan BA.5, berbanding 17% dan 3% masing-masing untuk dua minggu sebelumnya.“BA.5 sahaja dianggarkan menyumbang kepada 25% daripada semua kes minggu ini. Lonjakan dalam kes BA.4 dan BA.5 berkemungkinan berterusan, didorong oleh kebolehjangkitan yang lebih tinggi berbanding BA.2,” tambahnya.Berdasarkan bukti semasa di peringkat antarabangsa dan tempatan, MOH menunjukkan bahawa tahap sejauh mana teruk jangkitan BA.4 dan BA.5 adalah serupa dengan strain Omicron terdahulu.“Langkah pengurusan selamat (SMM) semasa, termasuk keperluan untuk memakai pelitup muka semasa berada di ruang tertutup dan SMM berbeza vaksinasi untuk beberapa aktiviti berisiko tinggi, akan kekal,” kata kenyataan itu.MOH berkata ia akan meneruskan pemantauan genomik untuk subvarian yang beredar di Singapura, termasuk memerlukan beberapa individu yang dijangkiti melakuka ujian swab tindak balas rantai polimerase tambahan yang dibiayai kerajaan untuk penjujukan genomik.“Walaupun kami tidak melihat peningkatan ketara kes Covid-19 yang teruk di hospital kami, dan jumlah kes di unit rawatan rapi (ICU) kekal rendah, hospital awam kami tetap sibuk merawat pesakit bukan Covid, dan banyak hospital mengalami kekurangan katil yang tinggi,” menurut kenyataan itu.Kementerian mengingatkan bahawa vaksinasi dan penggalak merupakan benteng pertahanan  penting.


Wakil kerajaan, pembangkang desak peruntukan banjir disalur terus kepada ahli Parlimen

Ahli-ahli Parlimen daripada blok kerajaan dan pembangkang bersatu hati menuntut wang peruntukan khas untuk disalurkan terus kepada wakil rakyat yang terlibat dengan banjir.
Dalam satu usul tergempar yang dibawa oleh Wong Shu Qi (PH-Kluang) mereka berkata peruntukan itu amat diperlukan selain bantuan yang disalurkan kepada kerajaan negeri dan agensi kerajaan.
Tuntutan itu kebanyakannya datang daripada ahli-ahli Parlimen dari Johor antaranya Sri Gading, Muar, dan Segamat.
Johor menjadi negeri yang paling terkesan dalam banjir baru-baru ini dengan beberapa kematian dicatatkan dan lebih 50,000 mangsa terpaksa dipindahkan.
Dalam usulnya, Wong mempersoalkan tindakan melepaskan air daripada empangan yang dikatakan mengakibatkan banjir yang lebih buruk.
Jalaluddin Alias (BN-Jelebu) berkata, kerajaan wajar memberikan peruntukan khas kepada ahli-ahli Parlimen supaya mereka boleh menguruskan bencana.
Ini kerana proses perolehan pembekal makanan untuk mangsa-mangsa bersifat berulang atau “redundant”.
"Jabatan Kebajikan Masyarakat terpaksa panggil sebut harga. Mangsa sudah tenggelam dan perlu makan.
"Jadi kita 'assign' tugas ini kepada ahli Parlimen kerana ahli Parlimen perlu menjawab kepada masyarakat," katanya semasa membahaskan usul tergempar itu.
Sementara itu, Ahli Parlimen Segamat R Yuneswaran berkata kerajaan perlu memberikan peruntukan khas kepada semua ahli Parlimen di Johor.
"Kita nampak pengurusan yang tidak begitu rapi. Bomba ada tiga bot sahaja walhal mangsa ada 12,000.
"Ada pegawai bomba terpaut di pokok selama lapan jam kerana bot itu terbalik. Ini adalah keluhan daripada agensi-agensi," katanya.
Katanya, rakyat tidak tahu soal birokrasi tetapi akan bertanya terus kepada ahli-ahli Parlimen mengenai bantuan selepas pasca banjir.
Mereka turut menyentuh mengenai elaun kepada sukarelawan dan pertubuhan bukan kerajaan yang membantu dalam bencana banjir.
Abdul Khalib Abdullah (PN-Rompin) berkata, mangsa-mangsa banjir meminta wang sumbangan daripada wakil rakyat semasa lawatan meninjau keadaan mangsa-mangsa.
Sementara itu, Syed Saddiq Abdul Rahman (Muda-Muar) berkata, pertukaran kerajaan mengakibatkan projek-projek berkaitan banjir dihentikan.
"Cadangan saya jangan kita tangguh terlalu lama sehingga ada banjir besar lagi.
“Perkara ini perlu dihentikan," katanya merujuk kepada projek tebatan banjir yang dibuat semula oleh kerajaan secara tender terhad.
Syed Saddiq berkata tiga projek di Muar membabitkan masalah banjir turut mengalami gangguan akibat beberapa kali pertukaran kerajaan.


Manfaatkan dana kerajaan pasarkan produk dalam talian, kata menteri kewangan

Peniaga disaran memanfaatkan sepenuhnya dana yang disediakan kerajaan untuk memasarkan produk mereka secara dalam talian, kata Menteri Kewangan Tengku Zafrul Aziz.Beliau berkata ketika negara berada dalam fasa Perintah Kawalan Pergerakan (PKP) yang dikuatkuasakan bagi membendung penularan Covid-19, kesempatan itu seharusnya dimanfaatkan peniaga bagi menjana pendapatan.“Hari ini saya melawat usahawan di bawah Pihak Berkuasa Kemajuan Pekebun Kecil Perusahaan Getah (Risda)… kita nak lihat sendiri bagaimana pengusaha IKS (Industri Kecil dan Sederhana) berjaya menghasilkan produk-produk, Insya-Allah dapat dipasarkan.“Saranan saya kepada usahawan semasa PKP ini, mereka sepatutnya mengambil peluang itu dengan memulakan perusahaan dan tidak berputus asa. Kita dapat melihat perniagaan dalam talian, kerajaan membantu dengan memberi dana untuk peniaga memulakan perniagaan dalam talian,” katanya kepada pemberita di Jempol hari ini.Beliau berkata demikian ketika ditemui selepas melawat dua usahawan di bawah Program Aktiviti Ekonomi Tambahan (AET) di Kampung Serting Ilir. Turut hadir Pengerusi Risda Mohd Salim Sharif.Menteri kewangan itu, yang dalam lawatan kerja ke daerah Jempol, turut menyerahkan sumbangan tablet kepada 20 pelajar sekolah rendah dan menengah daripada keluarga kurang berkemampuan (B40).AET adalah program di bawah Risda yang bertujuan menggalakkan pekebun kecil menceburi bidang keusahawanan bagi menjana pendapatan tambahan.Zafrul kemudian merasmikan Pusat Program Pembelajaran Digital dan Multimedia di Jempol yang menyediakan kemudahan internet bagi keperluan Pengajaran dan Pembelajaran di Rumah (PdPR).Menteri kewangan itu, yang dalam lawatan kerja ke daerah Jempol, turut menyerahkan sumbangan tablet kepada 20 pelajar sekolah rendah dan menengah daripada keluarga kurang berkemampuan (B40).Pengurus pusat berkenaan Nurul Azma Shafiqah Khairul Azhar pula berkata buat masa ini, pusat tersebut dilengkapi tujuh komputer riba dan sebuah Televisyen Pintar bagi kegunaan PdPR.“Pusat ini baru beroperasi minggu lepas dengan tumpuan kepada keluarga yang mempunyai anak ramai serta tidak cukup peranti bagi keperluan PdPR.“Sambutan menggalakkan dan pusat ini mampu memuatkan seramai 10 pelajar dengan mengambil kira penjarakan fizikal,” katanya sambil menambah pusat itu beroperasi dari Isnin hingga Jumaat bermula 8.30 pagi hingga 5 petang.


Loji penapis minyak di Indonesia meletup

Sebuah loji penapis minyak milik Pertamina di Indramayu, Jawa Barat, kira-kira 200 kilometer dari Jakarta, terbakar dan meletup, menyebabkan lebih 20 penduduk cedera, manakala ratusan penduduk berdekatan kawasan itu terpaksa dipindahkan.Menurut laporan media tempatan, rumah-rumah penduduk dan masjid yang berdekatan loji berkenaan turut mengalami kerosakan akibat kesan letupan kuat.Setakat 9 pagi waktu Indonesia Barat, belum ada kenyataan rasmi daripada pihak berkuasa Indonesia mengenai kemalangan jiwa dalam insiden berkenaan.Pertamina dalam satu kenyataan memaklum sebuah tangki di kilang (loji) Pertamina Balongan itu terbakar pada pukul 12.45 tengah malam tadi, ketika berlaku hujan lebat dan petir di kawasan berkenaan.“Punca kebakaran belum diketahui, saat ini Pertamina Balongan sedang fokus melakukan pemadaman api di kilang yang berlokasi di Desa Balongan, Kabupaten Indramayu, Jawa Barat, yang terletak kira-kira 200km dari Jakarta,” menurut kenyataan itu.Beberapa video kebakaran dan letupan dahsyat yang berlaku susulan kebakaran itu tular di media sosial di Indonesia.


Dr M ulangi gesaan wujud hospital sementara ketika korban Covid-19 meningkat

Bekas perdana menteri Dr Mahathir Mohamad hari sekali lagi menggesa hospital sementara diwujudkan bagi merawat pesakit Covid-19 dalam Kategori Tiga dengan bantuan oksigen berikutan jangkitan virus pada paru-paru mereka.Dalam ciapan Twitter beliau, Mahahir berkata ketika ini hanya pesakit Kategori Empat dan Lima sahaja yang dimasukkan ke wad hospital.“Kategori 1,2, dan 3 diarah kuarantin di rumah. Di rumah tidak ada perawat atau oksigen.“Keluarga di rumah tidak dapat tolong kerana tidak boleh berdekat dengan pesakit. Doktor tidak dapat dipanggil. Pesakit jadi lebih teruk. Oksigen tidak ada di rumah. Dan akhirnya pesakit meninggal dunia,” katanya.Mahathir mencadangkan pesakit-pesakit dalam kategori tersebut dikuarantin di hospital sementara, mengatakan pihak tentera boleh membina hospital lapangan sementara dewan-dewan di hotel dan bangunan lain boleh dilengkapkan dengan katil, oksigen dan jururawat.“Apabila dikesan pesakit sudah jadi lebih serius, doktor dan jururawat boleh beri oksigen.“Jika kurang respons, pesakit boleh dipindah ke hospital biasa.”Pesakit Covid-19 dikategorikan kepada lima kumpulan berdasarkan keseriusan jangkitan yang dihadapi mereka.Kategori Satu adalah jangkitan asimptomatik sementara Kategory Dua bergejala ringan.Pesakit Kategori Tiga adalah mereka yang menghidap pneumonia yang memerlukan pemerhatian petugas kesihatan.Sementara pesakit Kategori Empat memerlukan bantuan oksigen dan mereka yang berada dalam Kategori Lima berada dalam keadaan kritikal dan memerlukan bantuan alat pernafasan.Daripada 20,897 jangkitan baru yang dilaporkan semalam, lebih dari 20,400 berada dalam Kategori Satu dan Dua.Dalam pada itu, pesakit Kategori Tiga menyaksikan penambahan sebanyak 224 kes, dan tambahan 119 kes dalam Kategori Empat selain 79 kes lagi dalam Kategori Lima.


Singapura tidak lulus permohonan suaka presiden Sri Lanka, masuk atas lawatan peribadi

Kementerian Luar Singapura (MFA) mengesahkan Presiden Sri Lanka Gotabaya Rajapaksa dibenarkan masuk ke Singapura atas kapasiti lawatan peribadi.
“Beliau tidak meminta suaka mahupun diberikan suaka. Singapura secara amnya tidak meluluskan permintaan bagi mendapatkan suaka,” kata jurucakap MFA menjawab pertanyaan media.
Rajapaksa dilaporkan berlepas ke Singapura dari Maldives pada petang Khamis (14 Julai), selepas melarikan diri dari Sri Lanka.
Beliau tiba dengan penerbangan Saudia dan mendarat di Lapangan Terbang Changi pada 7.17 malam, lapor sebuah media tempatan.
Sri Lanka menghadapi kebuntuan politik akibat krisis ekonomi terburuk yang melanda negara itu sejak mencapai kemerdekaan pada 1948.
Dalam tunjuk perasaan antikerajaan yang memuncak pada Sabtu, aktivis di Colombo menguasai kediaman presiden dan perdana menteri, menuntut mereka meletak jawatan.
Rajapaksa, yang meninggalkan negara itu lewat Selasa, melantik Perdana Menteri Ranil Wickremesinghe sebagai presiden sementara.
Wickremesinghe telah mengisytiharkan darurat di seluruh negara dan perintah berkurung di Colombo.
Parlimen akan mengadakan pilihan raya presiden pada 20 Julai dan melantik kerajaan sementara yang akan berkuasa sehingga pilihan raya umum akan datang.


Negeri Sembilan benar solat Aidilfitri ikut kapasiti masjid

Negeri Sembilan membenarkan pelaksanaan solat sunat Aidilfitri di semua masjid dan surau di negeri itu dengan kehadiran jemaah mengikut kapasiti ruang solat serta pematuhan penjarakan fizikal.Menteri Besar Aminuddin Harun berkata bagaimanapun surau perlu membuat permohonan di pejabat agama daerah masing-masing bagi tujuan itu.“Takbir raya juga dibenarkan, terhad kepada jumlah jemaah mengikut kapasiti ruang solat namun amalan takbir rumah ke rumah tidak dibenarkan sama sekali. Jamuan hari raya dan sebarang jamuan selepas Aidilfitri di semua masjid dan surau juga tidak dibenarkan,” katanya kepada pemberita.Beliau berkata demikian selepas menyempurnakan Majlis Penyerahan Peralatan dan Sumbangan Program Jalinan Mesra Majlis Bandaraya Seremban hari ini.Aminuddin berkata aktiviti menziarahi kubur hanya dibenarkan di kawasan perintah kawalan pergerakan pemulihan (PKPP) dengan kehadiran empat orang dalam satu kumpulan bagi satu kubur selama 30 minit.“Daerah Seremban berstatus PKP bersyarat maka tidak dibenarkan aktiviti menziarah kubur. Jadi saya minta orang ramai mematuhi arahan dan prosedur operasi standard (SOP) ditetapkan oleh kerajaan,” katanya.Beliau turut menegaskan masjid atau surau yang gagal mematuhi SOP akan ditutup selama seminggu, serta menasihati mereka yang tidak sihat atau mempunyai gejala Covid-19 agar tidak ke masjid dan surau.


Perdagangan Malaysia catat rekod tertinggi, lepasi RM2 trilion

Jumlah perdagangan Malaysia melepasi aras RM2 trilion buat pertama kalinya, berkembang 24.6% tahun ke tahun kepada RM2.01 trilion bagi tempoh Januari hingga November 2021.Perbadanan Pembangunan Perdagangan Luar Malaysia (Matrade) berkata, dalam tempoh itu eksport meningkat 25.7% kepada RM1.11 trilion, import naik 23.3% kepada RM894.42 bilion dan lebihan dagangan bertambah 36.2% kepada RM221.53 bilion.Dalam kenyataan hari ini, katanya bagi 11 bulan pertama 2021, kesemua barangan telah merekodkan pertumbuhan eksport, kecuali kelengkapan pengangkutan serta barangan minuman dan tembakau.“Eksport barangan perkilangan berkembang 25.3% tahun ke tahun kepada RM961.89 bilion, dipacu oleh kenaikan eksport barangan elektrik dan elektronik (E&E), keluaran petroleum, barangan perkilangan logam, keluaran getah serta kimia dan bahan kimia,” katanya.Matrade berkata eksport keluaran pertanian meningkat 37.3% tahun ke tahun kepada RM87.03 bilion berikutan eksport yang kukuh bagi minyak sawit dan keluaran pertanian berasaskan minyak sawit dan getah asli.Selain itu, katanya eksport hasil galian naik 17.8% tahun ke tahun kepada RM62.78 bilion, didorong oleh pertambahan eksport gas asli cecair (LNG), bijih logam dan serpihan logam serta petroleum mentah.Dalam pada itu, menurutnya perdagangan melepasi aras RM200 bilion untuk kali kedua berturut-turut pada November 2021, menjadikannya kepada pertumbuhan dua digit ke-10 bulan berturut-turut sejak Februari 2021.Pada bulan itu, jumlah perdagangan berkembang 34.9% tahun ke tahun kepada RM205.5 bilion berikutan eksport meningkat 32.4 peratus tahun ke tahun kepada RM112.2 bilion – pengembangan tahun ke tahun ke-15 bulan berturut-turut sejak September 2020 – manakala import naik 38% tahun ke tahun kepada RM93.3 bilion.Lebihan dagangan meningkat 10.5% tahun ke tahun kepada RM18.9 bilion. Matrade berkata kesemua sektor utama merekodkan pertumbuhan dua digit tahun ke tahun yang disumbangkan oleh kenaikan eksport kesemua barangan kecuali keluaran getah dan petroleum mentah.Menurutnya eskport barangan E&E meningkat 17.4% tahun ke tahun kepada RM40.04 billion, merangkumi 35.7% daripada jumlah eksport pada November 2021. “Keluaran petroleum melonjak 111.6% kepada RM9.65 bilion dan menyumbang 8.6% daripada jumlah eksport, manakala eksport minyak sawit dan keluaran pertanian berasaskan minyak sawit, meningkat 97.4% tahun ke tahun kepada RM7.91 bilion dan menyumbang 7.1% daripada jumlah eksport,” katanya.Matrade berkata eksport kimia dan bahan kimia meningkat 45.9% tahun ke tahun kepada RM6.51 bilion dan merangkumi 5.8% daripada jumlah eksport, manakala barangan perkilangan logam melonjak 75.9% tahun ke tahun kepada RM5.74 bilion dan menyumbang 5.1% daripada jumlah eksport.Sementara itu, katanya eksport ke pasaran utama khasnya Asean, China, Amerika Syarikat (AS), Kesatuan Eropah (EU) dan Jepun merekodkan pertumbuhan dua digit pada November 2021, manakala eksport ke Asean dan AS mencatatkan nilai bulanan tertinggi.Asean menyumbang 27.6% daripada jumlah perdagangan Malaysia dengan perdagangan dan eksport merekodkan nilai bulanan tertinggi pada November 2021, berkembang 45.5% tahun ke tahun kepada RM56.63 bilion. Eksport melonjak 39.4% tahun ke tahun dan import naik 54.8% tahun ke tahun.Sementara itu, dagangan dengan China yang menyerap 18.5% daripada jumlah perdagangan Malaysia meningkat 26.1% tahun ke tahun kepada RM37.92 bilion, manakala eksport meningkat 20.5% dan import naik 31.2%.Matrade berkata eksport ke AS turut mencatatkan nilai tertinggi pada November 2021, meningkat 33.5% tahun ke tahun kepada RM13.03 bilion.“Import dari AS naik 18.1% tahun ke tahun kepada RM6.69 bilion, justeru jumlah perdagangan dengan AS meningkat 27.9% tahun ke tahun kepada RM19.72 bilion,” katanya sambil menyatakan perdagangan dengan AS menyumbang 9.6% daripada jumlah perdagangan Malaysia pada bulan itu,” katanya.Berdasarkan perbandingan bulan ke bulan, MATRADE berkata perdagangan dan import Malaysia masing-masing berkembang 1.5 peratus dan 5.9%, manakala eksport dan lebihan dagangan masing-masing berkurangan sebanyak 1.9% dan 28.1%.


Putrajaya teliti keperluan kaji semula harga siling kit ujian kendiri Covid-19

Kerajaan sedang meneliti keperluan mengkaji semula harga siling untuk kit ujian pantas antigen Covid-19 RTK-antigen di pasaran yang dilihat antara barang keperluan rakyat ketika ini, Dewan Rakyat diberitahu hari ini.Menteri Perdagangan Dalam Negeri dan Hal Ehwal Pengguna Alexander Nanta Linggi berkata kerajaan mewartakan kit ujian pantas antigen Covid-19 sebagai barang kawalan di bawah Perintah Kawalan Bekalan 2021 pada 24 November tahun lepas dan telah dikuatkuasakan pada 1 Disember bagi memastikan keberadaan bekalan di pasaran.“Kerajaan sentiasa mengambil kira keperluan dan kepentingan pengguna terutama dari aspek kecukupan bekalan di pasaran serta mendapatkan harga pelitup muka dan kit ujan kendiri pada harga yang tidak membebankan.“Sehubungan itu, penguatkuasaan, pemeriksaan dan pemantauan oleh bahagian penguatkuasa KPDNHEP (kementerian perdagangan dalam negeri dan hal ehwal pengguna) sentiasa dilakukan ke atas item berkaitan di setiap peringkat seperti pengilang, pemborong dan peniaga,” katanya pada waktu pertanyaan menteri, hari ini.Beliau berkata demikian ketika menjawab soalan Cha Kee Chin (PH-Rasah) mengenai adakah kementerian akan mengkaji semula dan mengurangkan harga siling pelitup muka serta kit ujian kendiri Covid-19, seterusnya menetapkan harga siling oximeter dan penyukat suhu yang menjadi barangan keperluan ketika ini.


Apabila pendidikan adalah kemewahan, bukan lagi hak

Berteduh di bawah sebuah kanopi ketika hari yang panas di pedalaman Sarawak, Ellysia Vina, Claudia Jessica Isabel dan Alicia Ann duduk sambil menghayun kaki dan berbual sambil menunggu giliran untuk mengambil kad SIM percuma yang diberikan sebagai sebahagian daripada usaha untuk meningkatkan akses internet di kawasan mereka.Walaupun secara zahirnya perawakan sangat berbeza, mereka bagaimanapun berkongsi satu perkara: ketiga-tiganya adalah antara anak kampung yang terawal diterima belajar di universiti awam negeri.Walaupun gembira kerana mendapat peluang melanjutkan pelajaran, ketiga-tiga anak muda itu tahu hal tersebut bukan satu perkara yang mudah.Berasal daripada keluarga berpendapatan rendah, bagi mereka, memperolehi segulung ijazah bermakna ibu bapa perlu menanggung satu lagi beban ekonomi.Sedangkan orang tua mereka itu sudah bekerja dari subuh hingga senja bagi menampung kehidupan sekeluargaMenyedari kekangan kewangan, mereka cuba berusaha untuk melakukan yang terbaik bagi membantu meringankan beban keluarga.Dua tahun lalu, Ellysia mengambil keputusan untuk mencari kerja sementara menunggu keputusan STPM.Seperti kebanyakan rakannya yang turut menamatkan pengajian menengah dan pra universiti pada masa yang sama, dia tahu untuk melanjutkan pelajaran ke universiti dia perlu memiliki simpanan tambahan.Ellysia Vina berjalan di tepi ladang kelapa sawit di kampungnya.Ellysia berjaya mendapat kerja sambilan sebagai pembanci dan menghabiskan masa selama beberapa bulan berjalan dari rumah ke rumah sejak awal pagi hingga tengah hari dengan berpakaian formal bagi menemu bual isi rumah demi mendapatkan butiran keluarga mereka.Ia adalah kerja yang memenatkan dan dia terpaksa meranduk kepanasan, namun demi cita-citanya, anak muda itu tetap tegar melakukan segala perkara yang dia mampu bagi mendapatkan wang.Gajinya ketika bekerja sebagai pembanci adalah RM1,000 sebulan.Bagaimanapun, ketika diterima masuk ke universiti, kehidupan nampaknya menjadi semakin mencabar.Pandemik Covid-19 yang melanda menyebabkannya terpaksa menyesuaikan perbelanjaan bagi memastikan akses internet cukup untuk mengikuti kuliah dalam talian.Ia bagaimanapun tidak bertahan lama apabila Ellysia perlu menghabiskan sebahagian besar wang hanya untuk membayar akses internet agar dapat meneruskan pelajarannya.Namun, nasibnya dan rakan sekampung, Claudia, masih dianggap baik kerana tinggal di kawasan kampung yang memiliki liputan internet.Claudia Jessica Isabel tersenyum sambil memetik jambu air di kampungnya.Berbanding Alice, kelebihan yang dianggap mewah tiada di kampungnya.Walaupun begitu keadaan mereka bertiga, masih ramai yang berdepan masalah lebih sukar.Mereka bersyukur kerana bapa masih mampu mencari rezeki, bekerja di sawah dan ladang cili.Menurut anak-anak muda itu, berbanding keadaan dengan keluarga beberapa rakan seusia, ibu bapa mereka masih mampu membeli pakaian baru dan menyediakan makanan yang mencukupi di rumah.Ramai anak muda di kawasan Tebedu, sebuah pekan luar bandar di Serian yang terletak di sempadan Sarawak-Kalimantan berasal daripada keluarga berpendapatan rendah dan bahkan tidak pernah mengimpikan untuk belajar di universiti yang dianggap sebagai satu kemewahan.Claudia yang berasal dari Kampung Tema Saan berkata, ramai remaja di kampungnya tidak meneruskan pelajaran apabila tamat persekolahan.“Macam sepupu saya. Dia tidak sambung pelajaran kerana tidak mampu. Dia tidak mahu membebankan ibu bapanya jadi dia ambil keputusan untuk bekerja.“Saya kasihan kepadanya kerana dia seorang pelajar yang bijak. Dia dapat banyak A sewaktu SPM,” kata Claudia kepada MalaysiaNow.Di kampung ini, anak muda sukar melanjutkan pendidikan mereka walaupun diterima masuk ke universiti.Keadaan Serian bertambah maju berbanding 60 tahun lalu, ketika Sarawak baru sahaja mengecap kemerdekaan dan berjaya mengatasi ancaman konfrontasi Indonesia-Malaysia.Kemasukan pendatang tempatan menjadikannya sebagai kawasan yang terkenal dengan tawaran pendapatan mudah bagi pekerja yang tidak memerlukan kemahiran tinggi.Sejak lima tahun lalu, ia menyaksikan perubahan apabila beransur-ansur beralih dari kawasan yang terkenal dengan perladangan kelapa sawit kepada perusahaan ladang cili dan padi.Bagaimanapun, sejak sebelum pandemik melanda sudah ramai belia menganggur di kawasan tersebut.Mereka tidak mempunyai kelayakan dan kemahiran yang diperlukan seperti Christopher Ginola yang baru berusia 19 tahun.Christopher baru sahaja mula bekerja di salun rambut di Serian apabila Covid-19 melanda namun kehilangan pendapatan akibat sekatan pergerakan yang dilaksanakan di seluruh negara.Christopher Ginola bersama gitarnya. Christopher cintakan muzik namun terpaksa bekerja di ladang sawit selepas kehilangan kerja di kedai gunting rambut.Dengan penutupan premis di bawah langkah penjagaan kesihatan dan pencegahan wabak, Christopher terpaksa menjadi buruh harian di ladang kelapa sawit.Di sana, dia bekerja sepanjang hari mengutip biji-biji yang berserakan di atas tanah ladang.Kadang-kadang, dia perlu bekerja selama 12 jam mengangkat beban berat di belakangnya.“Saya tidak boleh terlepas apa-apa,” katanya kepada MalaysiaNow.“Tak boleh tinggal satu biji pun, jika tidak gaji saya akan dipotong.”Bagaimanapun, gajinya tidak seberapa dan tidak mencukupi untuk menampung perbelanjaan hidup.Dia berkata ramai kanak-kanak dan remaja turut melakukan kerja yang sama, bekerja keras di lombong atau di ladang.“Mereka perlu melakukan ini bagi membantu keluarga,” katanya.“Kebanyakan mereka bersekolah sehingga Tahun Enam sekolah rendah.“Di sini, kanak-kanak perlu mula bekerja pada usia muda dan terpaksa abaikan pendidikan mereka kerana kemiskinan keluarga.”


Hampir 34% kanak-kanak lengkap divaksinasi

Seramai 1,202,212 atau 33.9% kanak-kanak berusia lima hingga 11 tahun di negara ini lengkap divaksin di bawah Program Imunisasi Covid-19 Kebangsaan Kanak-Kanak (PICKids), setakat semalam.Berdasarkan data laman sesawang CovidNow, sejumlah 1,733,437 atau 48.9% daripada kumpulan itu menerima sekurang-kurangnya satu dos vaksin. Bagi remaja berumur 12 hingga 17 tahun, sebanyak 2,914,353 atau 93.7% telah menerima dua dos vaksin, manakala 3,009,343 atau 96.8% daripada kumpulan itu menerima sekurang-kurangnya satu dos vaksin.Dalam pada itu, seramai 16,106,736 atau 68.5% individu dewasa di negara ini menerima suntikan dos penggalak, manakala 22,981,301 atau 97.7% lengkap dua dos suntikan vaksin dan 23,258,115 atau 98.9% menerima sekurang-kurangnya satu dos vaksin.Sebanyak 1,904 dos harian diberikan semalam meliputi 176 dos pertama, 1,287 dos kedua dan 441 dos penggalak, menjadikan jumlah kumulatif pemberian vaksin di bawah Program Imunisasi Covid-19 Kebangsaan (PICK) adalah 70,991,146.Sementara itu, portal Github KKM melaporkan dua kematian akibat Covid-19 semalam dengan masing-masing satu kes di Kelantan dan Johor.


Mampukah Zahid kekal sebagai presiden Umno?

Masa depan Ahmad Zahid Hamidi sebagai presiden Umno kini menjadi tumpuan ramai terutama apabila beliau membawa parti Melayu terbesar itu untuk bekerjasama dengan dengan Pakatan Harapan (PH), bagi membolehkan Anwar Ibrahim menjadi perdana menteri.
Meskipun kerjasama antara Barisan Nasional (BN) yang diterajui Zahid dan PH sebelum ini "disyaki" akan berlaku pasca Pilihan Raya Umum ke-15 (PRU15), masih ramai menganggap perkembangan ini sebagai satu kejutan terutamanya apabila Perhimpunan Agung Umno memutuskan "No Anwar, No DAP" sebagai pendirian parti itu.
Walaupun tidak mempertikaikan keputusan Yang di-Pertuan Agong Sultan Abdullah Sultan Ahmad Shah melantik Anwar sebagai perdana menteri, perhatian kini tertumpu kepada Zahid kerana dianggap sebagai "perancang utama" kerjasama Umno bersama PH di mana DAP parti yang paling banyak kerusi.
Terdahulu, usaha menjalinkan kerjasama antara BN dan PH bukan saja mendapat tentangan  beberapa pimpinan Umno seperti Hishammuddin Hussein dan Annuar Musa, malah ia juga dibantah parti komponen lain seperti MCA dan MIC.
Mereka beranggapan BN sewajarnya berperanan sebagai pembangkang memandangkan tidak mendapat mandat rakyat untuk menjadi kerajaan pada PRU15.
Beberapa penganalisis politik berpandangan kedudukan Zahid sebagai presiden Umno tidak begitu tergugat walaupun beberapa pemimpin parti itu pernah mengeluarkan kenyataan terbuka membantah keputusan beliau.
Bagaimanapun, mereka berkata, kedudukan Zahid hanya akan tergugat sekiranya kes mahkamah yang sedang dihadapi tidak memihak kepadanya.
Zahid pada September lalu diperintah bela diri oleh Mahkamah Tinggi Kuala Lumpur atas 47 pertuduhan pecah amanah, rasuah dan pengubahan wang haram membabitkan dana Yayasan Akalbudi.
Felo Kanan Majlis Profesor Negara (MPN) Jeniri Amir, berkata ahli Parlimen Bagan Datuk itu masih mempunyai sokongan kuat dalam kalangan akar umbi Umno terutama apabila 130 ketua bahagian baru-baru ini tampil menyuarakan sokongan terhadapnya.
Malah, titah Agong untuk membentuk kerajaan perpaduan juga dilihat sebagai alasan kukuh untuk merealisasikan kerjasama antara BN-PH.
"Lagipun ahli-ahli Parlimen BN sudah menyokong, justeru ini sudah menjadi perkara yang lepas dan mungkin tidak akan berlarutan," katanya kepada MalaysiaNow.
"Kecuali jika kes mahkamah beliau didapati bersalah, itu akan jadi penentuan."
Sementara itu, mengulas mengenai prestasi BN yang mengalami kekalahan teruk PRU15, Jeniri berpandangan Zahid sewajarnya mengikut teladan Najib Razak yang mengundur diri daripada jawatan presiden secara sukarela selepas gabungan parti politik yang dipimpinnya tewas pada pilihan raya sebelum ini.
"Kini Umno ada tiga puak. Pertama yang sokong (Zahid), kedua ingin BN menjadi pembangkang manakala ketiga ingin sertai PN," ujarnya.
Penganalisis politik dari Institut Hal Ehwal Antarabangsa Singapura Oh Ei Sun, berkata  pendirian Umno menyokong PH mungkin akan berubah apabila berlaku pertukaran presiden parti pada pemilihan Umno yang dijangka akan berlangsung enam bulan daripada sekarang.
Katanya, situasi ini sekiranya berlaku boleh menyebabkan tumbangnya kerajaan yang kini dipimpin oleh presiden PKR itu.
"Zahid dijangka mampu pertahankan kedudukannya memandangkan mereka yang menentang beliau masih belum memperoleh sokongan kukuh, sebaliknya kekal mengasingkan diri.
"Sekiranya pemimpin seperti Annuar Musa menggantikan kedudukan Zahid, mungkin akan ada peralihan sokongan daripada Anwar," jelasnya.
Sementara itu, James Chin dari University of Tasmania, Australia berkata sekiranya Zahid digantikan dengan pemimpin baru misalnya Mohamad Hasan yang kini timbalan presiden Umno, ini tidak bermakna BN akan tarik sokongan serta-merta terhadap PH.
Katanya, kemungkinan besar semua parti politik termasuk BN akan mengambil pendekatan "tunggu dan lihat" sebelum membuat keputusan memandangkan kerajaan sedia ada ini dibentuk menerusi titah Agong.
"Jangan lupa kerajaan ini dibentuk dalam situasi yang luar biasa.
"Ia dibentuk selepas dibincang antara Raja-Raja Melayu, justeru ahli politik mungkin tidak akan berani untuk tarik sokongan pada ikut suka hati," kata Chin.


Malaysia kesan 49 kes baru varian Omicron

Sebanyak 49 kes baru jangkitan Covid-19 varian Omicron dikesan di Malaysia, menjadikan kumulatif kes varian berkenaan kini 62 kes.Menteri Kesihatan Khairy Jamaluddin memaklumkan ia termasuk satu kes Covid-19 varian Omicron yang berkemungkinan jangkitan tempatan dilaporkan di Sarawak, semalam (24 Dis).Beliau menjelaskan Institut Penyelidikan Perubatan (IMR) menjalankan ujian PCR Genotyping Assay ke atas 145 sampel kes positif Covid-19 dalam kalangan pengembara dari 15 hingga 21 Disember sebelum 60 sampel menunjukkan berkemungkinan (presumptive) varian Omicron.“Pada 24 Disember, 45 daripada 60 sampel presumptive ini disahkan varian Omicron melalui jujukan genom yang dijalankan oleh IMR,” katanya pada sidang media hari ini.Beliau berkata Institut Kesihatan dan Perubatan Komuniti, Universiti Malaysia Sarawak (IHCM-Unimas) pula mengesan empat kes varian Omicron.Mengulas mengenai kes kemungkinan jangkitan tempatan, Khairy berkata ia membabitkan seorang lelaki warga China berusia 38 tahun yang bekerja di sebuah syarikat kejuruteraan di Sarawak selama tiga tahun.Katanya lelaki tersebut menjalani ujian Covid-19 pada 18 Disember kerana mengalami demam dan batuk selama enam hari sebelum keputusan sampel didapati positif Covid-19 dan kes dimasukkan ke pusat kuarantin dan rawatan Covid-19 (PKRC) di bawah Hospital Umum Sarawak pada 20 Disember.Beliau berkata sampel kes dihantar ke IHCM-Unimas untuk ujian jujukan genom dan disahkan positif untuk varian Omicron pada 23 Disember.“Kes tidak mempunyai sejarah perjalanan ke luar negara dalam tempoh tiga tahun ini. Punca jangkitan masih belum dapat dikenal pasti dan siasatan masih diteruskan Pejabat Kesihatan Bahagian Kuching,” katanya sambil menambah lelaki berkenaan telah lengkap vaksinasi dan berada dalam keadaan stabil.Khairy berkata dua kontak dikenal pasti iaitu seorang pemandu kenderaan dan seorang lagi kontak sosial dengan kedua-dua mereka diberi arahan kuarantin di stesen kuarantin untuk tempoh 14 hari dan keputusan ujian sampel pertama bagi kedua-dua mereka adalah negatif Covid-19.


Zuraida nafi PKN terlibat mesej tular

Pertubuhan Penggerak Komuniti Negara Malaysia (PKN) menafikan terlibat dalam satu mesej tular di aplikasi whatsapp berjudul “Arahan Kepada Media Penggerak Komuniti Negara & Perikatan Nasional” hari ini.Penaung PKN Zuraida Kamaruddin berkata beliau dimaklumkan mengenai mesej tular itu pada pagi tadi yang mendakwa PKN mengeluarkan arahan berhubung kenyataan Setiausaha Agung Umno Ahmad Maslan di Pusat Dagangan Dunia Putra (PWTC) semalam.Zuraida yang juga menteri perumahan dan kerajaan tempatan berharap pihak tidak bertanggungjawab menghentikan sebarang sebaran yang tidak benar.“Saya menegaskan bahawa PKN tidak menerima sebarang arahan daripada ketua penerangan Perikatan Nasional (PN) seperti yang ditularkan melalui aplikasi whatsapp itu.“Saya juga menafikan sekeras-kerasnya penglibatan PKN serta kesemua sayap di bawah PKN yang terdiri daripada Nations of Women (NOW), Pemuda Negara dan Wanita Muda Negara sama ada secara langsung mahupun tidak langsung dengan mesej itu,” katanya dalam satu kenyataan hari ini.Zuraida yang juga menteri perumahan dan kerajaan tempatan berharap pihak tidak bertanggungjawab menghentikan sebarang sebaran yang tidak benar.Katanya, fokus kerajaan PN adalah memerangi wabak Covid-19 dan memulihkan ekonomi negara supaya rakyat mendapat kesejahteraan dan kemakmuran bersama.Semalam, Ahmad Maslan berkata Umno membuat pertimbangan untuk menarik diri daripada menyokong PN dan akan memberi syarat baru kepada gabungan itu bagi meneruskan kerjasama politik untuk dilaksanakan secepat mungkin.


Pemakaian pelitup muka dalam kapal terbang tidak lagi wajib, kata Khairy

Kementerian Kesihatan (KKM) mengumumkan bahawa pemakaian pelitup muka tidak lagi diwajibkan ketika menaiki kapal terbang, berkuat kuasa serta-merta pada hari ini.
Menteri Kesihatan Khairy Jamaluddin berkata keputusan itu dibuat dengan menggunakan pendekataan berasaskan risiko dan telah mengambil kira penambahbaikan dalam teknologi kapal terbang serta beban kes Covid-19 di Malaysia yang lebih terkawal ketika ini.
"(Hal ini termasuk) pengudaraan yang baik di dalam kabin; penggunaan penapis partikel udara yang mempunyai kecekapan tinggi (HEPA) untuk mengeluarkan bahan cemar bawaan udara; susunan tempat duduk ke hadapan dan kekerapan penjadualan disinfeksi kapal terbang," katanya dalam kenyataan hari ini.
Bagaimanapun, Khairy berkata KKM amat menggalakkan agar pemakaian pelitup muka terus diamalkan bagi kumpulan individu bergejala seperti demam, batuk dan selesema; individu berisiko tinggi seperti warga tua, orang dengan penyakit kronik, individu dengan imuniti rendah dan ibu mengandung.
Selain itu, individu yang mengembara bersama orang yang berisiko tinggi seperti warga emas dan kanak-kanak juga digalakkan untuk terus memakai pelitup muka di dalam kapal terbang, katanya.
Khairy memaklumkan kelonggaran pemakaian pelitup muka di kapal terbang itu selaras dengan syor kesihatan dari negara seperti Kesatuan Eropah, United Kingdom, Amerika Syarikat, Australia, New Zealand dan Singapura.
Menurutnya, keperluan pemakaian pelitup muka di dalam kapal terbang bagaimanapun masih tertakluk kepada syarat yang ditetapkan oleh negara yang dikunjungi.
Kerajaan mewajibkan pemakaian pelitup muka bermula 1 Ogos 2020, namun pada 7 September lepas, KKM telah mengumumkan pemakaian pelitup muka di dalam bangunan adalah atas pilihan.


Dekriminalisasi cubaan bunuh diri ambil kira pandangan syariah, kata timbalan menteri

Jabatan Peguam Negara meneliti dan mengkaji secara mendalam cadangan dekriminalisasi cubaan bunuh diri termasuk dari sudut Islam khususnya syariah dalam usaha memansuhkan kesalahan itu.
Timbalan Menteri di Jabatan Perdana Menteri (Undang-Undang dan Reformasi Institusi) Ramkarpal Singh berkata beberapa sesi libat urus telah dilakukan bersama pakar serta pihak berkepentingan sejak 2018 hingga 2020 bagi meneliti isu berkaitan.
“Saya juga difahamkan bahawa Jabatan Peguam Negara telah merujuk kepada Pejabat Mufti Wilayah Persekutuan dan pejabat tersebut tiada halangan,” katanya ketika menggulung perbahasan Rang Undang-Undang Kanun Keseksaan (Pindaan) 2023 (Akta 574) yang kemudian diluluskan di Dewan Rakyat hari ini selepas dibahaskan oleh lapan Ahli Parlimen.
Beliau berkata Seksyen 309 Akta 574 wajar dimansuhkan untuk mengubah pendekatan terhadap cubaan bunuh diri daripada yang bersifat punitif kepada pendekatan berasaskan rawatan perubatan.
Bagaimanapun, kesalahan persubahatan membunuh diri di bawah Seksyen 305 dan 306 akta itu akan dikekalkan sebagai suatu kesalahan.
“Selain itu, usaha pemansuhan Seksyen 309 akan juga membawa pindaan kepada akta lain yang berkaitan,” katanya.
Pemansuhan Seksyen 309 Akta 574 akan menjadi anjakan dalam usaha mencegah kes cubaan bunuh diri di Malaysia bagi menggalakkan mereka yang terkesan tampil ke hadapan untuk mendapatkan bantuan, menghapuskan stigma terhadap perbuatan cubaan bunuh diri dan seterusnya menurunkan kadar kematian akibat bunuh diri.
Turut diluluskan Rang Undang-Undang Kanun Tatacara Jenayah (Pindaan) (No. 2) 2023 untuk memasukkan persubahatan perlakuan cubaan bunuh diri oleh kanak-kanak, orang yang kurang keupayaan mental, atau mana-mana orang sebagai kesalahan jenayah melalui pindaan Kanun Keseksaan (Akta 574).
Persidangan Dewan Rakyat bersambung esok.


Laman ‘Memorial Covid-19 Malaysia’ dibangunkan kenang mangsa terkorban

Sebuah laman sesawang dikenali sebagai “Memorial Covid-19 Malaysia” dibangunkan bagi mengenang dan menghormati individu yang terkorban akibat virus itu.Inisiatif oleh sekumpulan sukarelawan terdiri daripada pelbagai bangsa dan agama itu boleh dilayari menerusi http://c19memorial.my dan ia menyiarkan gambar dan info mengenai arwah atau mendiang yang diperoleh daripada perkongsian waris atau keluarga mangsa melalui laman sesawang yang dihebahkan mulai 31 Ogos lepas.“Data juga diambil dan dikumpul melalui berita yang dilaporkan media tempatan serta status posting awam di media sosial.“Selain itu, laman web ini juga menyediakan rujukan bantuan bagi kesihatan mental serta pautan kepada agensi-agensi yang menawarkan bantuan menghadapi pandemik ini.“Justeru, tanggal 19 hari bulan setiap bulan ditetapkan sebagai hari peringati mangsa Covid-19,” menurut Pasukan sukarelawan berkenaan dalam kenyataan hari ini.Menurutnya, inisiatif bagi membangunkan laman sesawang berkenaan bermula daripada satu tweet pemilik akaun twitter Aidila Razak pada 6 Ogos lepas yang menyuarakan idea membangunkan memorial bagi angka kematian Covid-19 yang ketika itu mencecah 10,000 orang.“Lebih daripada 12 orang individu menawarkan diri dan perbincangan pertama kali diadakan secara dalam talian pada 10 Ogos lepas.“Meskipun baru berkenalan, namun perbincangan dan kerjasama sepanjang pembangunan memorial berjalan lancar kerana setiap sukarelawan yang terlibat bersemangat tinggi dan mempunyai sesuatu yang boleh ditawarkan sama ada kemahiran dalam aspek teknikal pembangunan laman sesawang, reka bentuk grafik, pengumpulan data, penulisan, terjemahan dan editorial, serta pengurusan media sosial,” kata pasukan sukarelawan itu.Pembangunan laman sesawang tersebut turut mendapat khidmat nasihat daripada Bolehspace iaitu satu kumpulan yang aktif memperjuangkan isu kebolehcapaian yang saksama kepada golongan Orang Kurang Upaya.“Kami berusaha sedaya upaya supaya laman web ini dapat diakses semua golongan.“Hasilnya, memorial ini berjaya menawarkan pilihan paparan mesra disleksia, teks alternatif serta penetapan paparan yang sesuai bagi mereka yang mempunyai masalah penglihatan,” menurut pasukan itu.Rakyat Malaysia juga dialu-alukan berkongsi cerita bersama orang tersayang pada tanggal ini melalui media sosial masing-masing dengan menggunakan #c19memorialmy dan tag covid19memorialmy.Sebarang komen dan penambahbaikan boleh dihantar kepada pihaknya menerusi e-mel di [email protected]


Bagaimana jalankan pilihan raya musim pandemik? Pegawai kerajaan kelu bila ditanya PM

Suasana bilik mesyuarat melibatkan pegawai peringkat tertinggi daripada pelbagai agensi yang terlibat dengan usaha memerangi pandemik Covid-19 bertukar sunyi seketika, apabila mereka diminta memberi pandangan bagaimana untuk mengadakan pilihan raya ketika musim pandemik selepas cadangan darurat ditolak.Satu sumber yang mengetahui mengenai perbincangan membabitkan pegawai tertinggi kesihatan, perundangan, agensi keselamatan dan kawalan sempadan berkata keadaaan menjadi “sunyi” ketika Perdana Menteri Muhyiddin Yassin mengemukakan soalan itu.“Ada kemungkinan berlaku pilihan raya mengejut musim pandemik, termasuk pilihan raya negeri yang perlu diadakan di Sarawak pada tahun depan, menjadi topik utama perbincangan yang menimbulkan kebimbangan,” kata sumber itu kepada MalaysiaNow.Kerajaan Muhyiddin sebelum ini mengemukakan cadangan kepada Agong untuk menggunakan kuasa Perlembagaan bagi mengisytiharkan darurat, berikutan wujud ugutan daripada sekumpulan ahli Parlimen daripada blok kerajaan untuk mengagalkan pembentangan belanjawan bulan depan.Tindakan tersebut bakal menyaksikan kerajaan tumbang dan akan berlaku pilihan raya mengejut yang merupakan perkara berulang kali diberi amaran oleh pegawai kesihatan agar tidak berlaku.Selepas mesyuarat khas Raja-Raja Melayu, Sultan Abdullah Sultan Ahmad Shah memutuskan untuk tidak mengisytiharkan darurat, dengan amaran tegas kepada ahli politik untuk tidak mengganggu kestabilan kerajaan dengan “politicking”.Kebimbangan mengenai pilihan raya musim pandemik timbul selepas pengalaman di Sabah baru-baru ini, di mana ramai ahli politik semenanjung yang pulang positif dengan virus Covid-19 selepas berkempen selama berminggu-minggu.Walaupun Suruhanjaya Pilihan Raya (SPR) berkata akan melaksanakan prosedur operasi standard (SOP) lebih ketat jika pilihan raya diadakan, namun sehingga kini belum ada garis panduan jelas yang boleh menyeimbangkan antara kesihatan awam dan pilihan raya adil.Ketua Pengarah Kesihatan Dr Noor Hisham Abdullah baru-baru ini mengatakan beliau tidak menyarankan pilihan raya diadakan selagi pandemik Covid-19 belum reda, tetapi akan bekerjasama dengan SPR untuk mencari jalan bagi menyelesaikan isu itu.Katanya, jika pilihan raya tetap diadakan, beliau mencadangkan perjalanan rentas negeri, perhimpunan besar-besaran atau kunjungan dari rumah ke rumah tidak dibenarkan.“Tetapi apa yang dibimbangi, syarat itu bertentangan dengan pilihan raya adil, dan boleh menyebabkan keputusan pilihan raya dicabar,” kata sumber itu.Sumber itu menambah, mesyuarat yang dihadiri ketua pelbagai agensi turut difahamkan akan menjadi satu cabaran bagi pihak berkuasa kesihatan untuk memastikan seluruh Sarawak kekal sebagai “zon hijau” untuk mengelakkan sekatan pergerakan pengundi.Ketika ini, hanya Kuching dianggap zon merah manakala Sibu zon Kuning.Sumber itu mengatakan Muhyiddin bertanya apakah terdapat sebarang jaminan pengundi Sarawak dari zon merah tidak akan menyebabkan lonjakan kes ke bahagian lain di negara ini, seperti yang berlaku semasa PRN Sabah.Beliau turut berkata, SPR dan pihak berkuasa tidak boleh melarang pengundi kembali ke kawasan pengundian mereka untuk mengundi.“Pengundi mempunyai hak untuk mengundi, kita tak boleh halang mereka pulang. Ini sebabnya kita perlukan darurat pada masa ini.” sumber itu memetik perdana menteri sebagai berkata, keadaan dalam bilik mesyuarat menjadi sunyi.“Jadi bagaimana kita hendak menguruskan mereka, pengundi di Sarawak yang tinggal di Sabah. Bagaimana? Saya tidak memerlukan jawapan, saya tahu anda tidak mampu berikan jawapan,” perdana menteri dipetik sebagai berkata.“Tetapi apa yang dibimbangi, syarat itu bertentangan dengan pilihan raya adil, dan boleh menyebabkan keputusan pilihan raya dicabar,” kata sumber itu.Seorang wakil Sarawak kemudian mencadangkan supaya mewajibkan semua pengundi dari luar menjalani ujian saringan Covid-19 tiga hari sebelum memasuki negeri itu.Cadangan itu bagaimanapun ditolak pegawai kanan kesihatan, yang berkata adalah mustahil secara logistik untuk melakukan ujian saringan terhadap setengah juta orang dalam tempoh masa singkat.Sekurang-kurangnya kos sebanyak RM600 diperlukan untuk ujian saringan ke atas seorang penduduk yang masuk dan keluar.“Makmal sedia ada tidak mencukupi untuk melakukan ujian sebanyak itu,” kata pegawai itu, sambil menambah pilihan raya Sarawak patut ditunda “supaya episod yang menimpa Sabah tidak berulang.”“Kesian petugas barisan hadapan. Mungkin lebih susah untuk kali ini kerana faktor demografi Sarawak,” kata sumber itu merujuk kepada kawasan pedalaman di Sarawak yang tidak mudah diakses dengan kenderaan.Sementara itu, sumber itu berkata Muhyiddin beberapa kali mengatakan beliau bimbang akan pilihan raya negeri ketika pandemik di Sarawak tahun depan, kerana ketiadaan darurat untuk menangguhkannya.“Kalau ada darurat, ia boleh tangguhkan selama enam bulan. Tetapi kita terima dan hormati keputusan Agong,” kata sumber itu memetik perdana menteri sebagai berkata.


71 kes baru Covid-19, majoriti di Sabah

Jumlah kes baru Covid-19 hari ini turun kepada dua angka iaitu 71 kes yang merangkumi 69 jangkitan tempatan dan dua kes import membabitkan warga asing yang pulang dari Singapura dan Indonesia.Ketua Pengarah Kesihatan Dr Noor Hisham Abdullah berkata kes penularan tempatan melibatkan 43 rakyat Malaysia dan 26 bukan warganegara dengan Sabah masih lagi menyumbang kepada majoriti kes iaitu sebanyak 63.“Daripada 63 kes yang berlaku di Sabah, 47 kes daripada kluster Bangau-Bangau, 10 kes daripada kluster Laut, dua kes daripada saringan kemasukan ke hospital dan masing-masing satu kes daripada Kluster Benteng LD, saringan rujukan ke Hospital Tawau, saringan praprosedur di Hospital Semporna dan saringan bergejala di pusat perubatan yang kini telah dimasukkan ke Hospital Queen Elizabeth.“Manakala enam lagi kes penularan tempatan melibatkan empat kes di Kedah daripada kluster Sungai dan dua kes di Selangor membabitkan saringan bergejala individu yang mempunyai sejarah pulang dari Semporna, Sabah,” menurutnya dalam kenyataan mengenai perkembangan Covid-19 hari ini.Sementara itu, Dr Noor Hisham berkata 64 kes pulih hari ini, manakala enam kes positif Covid-19 sedang dirawat di Unit Rawatan Rapi (ICU) dengan dua daripadanya memerlukan bantuan pernafasan.Tiada kematian dilaporkan hari ini.Mengenai status terkini tiga kluster di Sabah, Dr Noor Hisham berkata kluster Bangau-Bangau meningkat kepada 60 kes susulan pertambahan 47 kes baru hari ini, diikuti kluster Laut yang bertambah 10 kes kepada 22 kes dan kluster Benteng LD naik satu kes kepada 730 kes.Bagi kluster Sungai, terdapat empat kes baru dilaporkan hari ini menjadikan jumlah kes positif kluster ini meningkat kepada 91 kes.Sementara itu, Dr Noor Hisham berkata nilai Rt atau R naught (Ro) iaitu kebolehjangkitan sesuatu virus pada permulaan sesuatu wabak dalam masyarakat meningkat kembali semalam, kepada 1.34 iaitu melebihi 1.0 dengan Sabah mencatat 1.37 manakala di Kedah adalah 1.15.Oleh itu, beliau berkata Kementerian Kesihatan Malaysia (KKM) merayu kepada semua agar mematuhi prosedur operasi standard (SOP) tanpa mengira status dan kedudukan dalam masyarakat bagi membantu negara mengawal penularan Covid-19.“Walaupun kebanyakan kawasan di negara kini sudah bertukar menjadi zon hijau, namun KKM ingin mengingatkan bahawa kes Covid-19 masih berada di dalam komuniti kita.“KKM ingin menasihatkan, individu bergejala yang baru mengunjungi atau datang dari zon merah wajib melakukan ujian saringan Covid-19 di fasiliti kesihatan berhampiran,” katanya.Sementara individu tidak bergejala yang baru mengunjungi atau datang dari zon merah juga amat digalakkan untuk melakukan ujian saringan dan kuarantin kendiri bagi melindungi ahli keluarga, rakan-rakan serta masyarakat di sekitarnya.


Jemaah menteri setuju potong gaji bulanan sebanyak 20%, kata PM

Jemaah menteri hari ini bersetuju untuk melaksanakan pemotongan gaji masing-masing sebanyak 20% setiap bulan, kata Perdana Menteri Anwar Ibrahim.
Beliau berkata keputusan itu dilaksanakan atas semangat keprihatinan anggota Kabinet terhadap permasalahan yang dihadapi rakyat ketika ini.
Anwar berkata pemotongan gaji itu akan dilaksanakan kerajaan sehingga ekonomi negara kembali pulih.
“Kalau ekonomi pulih (dalam tempoh) tiga tahun, kita kaji semula lah, potong gaji ini memang tidak wajar, tetapi saya berterima kasih ke atas kesediaan mereka (jemaah menteri) melakukan sedikit pengorbanan.
“Ada orang kata Anwar patutlah dia tak ambil gaji perdana menteri kerana dia ambil gaji menteri kewangan, tak betul… gaji ini satu sahaja,” katanya dalam sidang media selepas mempengerusikan mesyuarat khas pertama Kabinet kerajaan di Putrajaya hari ini.


PN wakili semua kaum, kata Muhyiddin sambut sokongan PAS

Perdana Menteri Muhyiddin Yassin mengalu-alukan sokongan terbaru daripada pimpinan PAS yang menggesa semua organisasi Islam menyokong kerajaan Perikatan Nasional (PN) selain menekankan bahawa pentingnya gabungan politik kerajaan disokong oleh semua masyarakat.“Yang pentingnya, sebagai sebuah parti yang mendukung perjuangan untuk negara, kita perlu mendapatkan sokongan daripada semua masyarakat dalam negara, tak kira siapa,” kata Muhyiddin kepada wartawan dalam lawatan yang ditemani Ketua Menteri Sarawak Abang Johari Openg di hospital Kuching.Beliau berkata sangat penting sokongan demikian wujud dalam kerajaan kerana gabungan PN adalah parti-parti yang mewakili semua kaum.“Ini bukan soal orang Melayu sahaja,” katanya.Presiden PAS Abdul Hadi Awang hari ini tegas dalam sebuah kenyataan yang ditujukan terhadap Umno bahawa parti itu tidak akan menerima gesaan bagi meninggalkan PN, gabungan yang dianggotai PAS dan Bersatu pimpinan Muhyiddin.Dalam pada itu, ketika memberikan respons berhubung langkah kerajaan persekutuan memulakan proses rayuan terhadap keputusan Mahkamah Tinggi yang membenarkan penganut Kristian menggunakan kalimah “Allah” dalam penerbitan agama bagi tujuan pendidikan, Muhyiddin berkata beliau akan menyerahkan urusan tersebut kepada mahkamah.“Proses rayuan masih berjalan, jadi kita nantikan keputusannya. Saya tak mahu keluarkan kenyataan peribadi berhubung isu ini kerana ia boleh jadi subjudis.“Peguam negara sudah buat rayuan, jadi saya serahkan saja semua kepada mahkamah.”Pada 15 Mac lalu, Putrajaya memulakan proses rayuan terhadap keputusan Mahkamah Tinggi yang membatalkan larangan penganut Kristian daripada menggunakan perkataan “Allah” dan tiga lagi perkataan dalam penerbitan keagamaan Kristian.Lima hari sebelum rayuan itu, Mahkamah Tinggi Kuala Lumpur telah membenarkan penganut Kristian menggunakan “Allah”, “Baitullah”, “Kaabah” dan “solat” dalam penerbitan bagi tujuan pengajaran.Hakim Mahkamah Rayuan Nor Bee Ariffin yang bertindak sebagai hakim Mahkamah Tinggi, membenarkan permohonan semakan kehakiman oleh seorang penganut Kristian warga Sarawak, Jill Ireland Lawrence Bill, yang memperjuangkan perkara itu di mahkamah sejak 13 tahun lalu.Nor Bee dalam keputusannya berkata arahan yang dikeluarkan kementerian dalam negeri pada 1986 yang melarang penggunaan empat perkataan itu tidak selari dengan undang-undang dan tidak rasional.Beliau juga berkata perkataan-perkatan tersebut boleh digunakan oleh masyarakat Kristian bagi tujuan pengajaran kerana ia digunakan di negeri itu lebih dari 400 tahun.


Zii Jia rangkul gelaran juara All England

Jaguh perseorangan lelaki negara, Lee Zii Jia mencipta sejarah apabila merangkul gelaran All England buat kali pertama selepas menewaskan juara bertahan Viktor Axelsen pada aksi final di Birmingham hari ini.Pertarungan mendebarkan itu menyaksikan Zii Jia mempamerkan semangat juang tinggi sebelum melakarkan kemenangan 30-29 pada set pertama ke atas pemain nombor dua dunia dari Denmark itu dalam saingan selama 30 minit.Pada set kedua, Axelsen mula menguasai permainan dengan mendahului 14-11 sebelum Zii Jia mula mengorak langkah untuk mengumpul tujuh mata berturut-turut sehingga merampas kedudukan pendahulu dengan 18-14.Bagaimanapun, Axelsen bangkit semula untuk mengejar mata dan berjaya memenangi set kedua 22-20 untuk membawa saingan ke set penentuan.Pada set ketiga, Zii Jia mengambil kesempatan apabila Axelsen nampak kepenatan dan semakin hilang tumpuan sehingga pemain negara itu mendahului 11-5, sekali gus meneruskan cabaran untuk merangkul kejuaraan dengan kemenangan 21-9 pada pertarungan selama 74 minit di Utilita Arena.Ini adalah kemenangan kedua Zii Jia ke atas Axelsen sepanjang lima pertemuan antara mereka.Zii Jia muncul pemain pertama negara merangkul gelaran berprestij itu selepas kali terakhir dimenangi bekas jaguh negara Lee Chong Wei yang menewaskan pemain China, Shi Yu Qi, 21-12, 21-10 pada final edisi 2017.Selaku juara, anak muda berusia 22 tahun dari Alor Setar, Kedah, itu membawa pulang hadiah wang tunai AS$59,500 (RM244,344).Zii Jia mengakhiri kemarau gelaran hampir tiga tahun selepas menjuarai Terbuka Taiwan pada 2018 dengan mengatasi pemain Jepun, Riichi Takeshita of Japan, 21-17, 16-21, 21-11.Kejuaraan tersebut sudah pasti memberi suntikan semangat dan meningkatkan keyakinan selepas memulakan musim ini dengan hambar susulan kekalahan terbaru di tangan pemain Thailand, Klavut Vitidsarn, 18-21, 10-21 pada Terbuka Swiss, awal bulan ini.Sementara itu, Menteri Belia dan Sukan Reezal Merican Naina Merican berasa gembira dengan pencapaian hebat pemain itu dan mengucapkan tahniah kepada kem badminton negara.“Saya dapat rasakan seluruh rakyat Malaysia turut bersorak memberi sokongan dan meraikan kejayaan yang manis ini. Ia adalah persembahan hebat dan menakjubkan oleh Lee Zii Jia,” katanya dalam hantaran di Facebooknya.Dalam pada itu, Jepun menguasai kejohanan tersebut dengan merangkul gelaran beregu lelaki dan wanita, perseorangan wanita dan beregu campuran.Dalam final acara beregu lelaki, Endo-Yuta Watanebe mengalahkan gandingan senegara Kamura-Keigo Sonoda 21-15,17-21, 21-11 manakala Mayu Matsumoto-Wakana Nagahara turut melakarkan kejayaan mengatasi rakan sepasukan Yuki Fukushima-Sayaka Hirota, 21-18, 21-16.Dalam acara final perseorangan wanita, Nozomi Okuhara menjinakkan pemain Thailand Pornpawee Chochuwong 21-12, 21-16, untuk merangkul gelaran juara wanita manakala dalam acara beregu campuran menyaksikan pertembungan Yuki Kaneko-Misaki Matsutomo dan beregu senegara Yuta Watanebe-Arisa Higashino.


‘Bukan sebab kita’, kata pakar berhubung Citi keluar dari pasaran perbankan negara

Pakar meredakan kebimbangan berhubung keluarnya syarikat gergasi kewangan global Citigroup dari pasaran negara ini yang dikatakan cerminan terhadap kelemahan ekonomi di Malaysia, sedangkan hakikatnya, langkah itu menunjukkan trend global di mana bank-bank bergabung bagi memberi tumpuan kepada perniagaan pengurusan harta yang lebih menguntungkan.Izlin Ismail, dari Fakulti Perniagaan dan Perakaunan Universiti Malaya, berkata langkah Citi sebenarnya adalah strategi penyatuan biasa digunakan oleh bank asing yang lain.“Mereka hanya menumpukan pada bahagian perniagaan perbankan yang paling menguntungkan,” katanya kepada MalaysiaNow.“Perbankan runcit jelas tidak menguntungkan mereka.”Dalam pengumuman minggu lalu, Citi berkata akan meninggalkan Malaysia selain 12 pasaran perbankan pengguna yang lain sebagai sebahagian daripada pertukaran strategi begi mengembangkan operasi dalam pengurusan harta.Ia juga berkata akan menumpukan srategi tersebut di “pusat-pusat kekayaan” di mana peluang untuk membesarkan operasi adalah lebih baik.12 pasaran lain adalah Australia, Bahrain, China, India, Indonesia, Korea, Filipina, Poland, Rusia, Taiwan, Thailand dan Vietnam.Ketua Pegawai Eksekutif Jane Fraser memberikan jaminan Citi akan meneruskan operasi francais perbankan penggunanya di Asia, Eropah, Timur Tengah dan Afrika yang diwakili Singapura, Hong Kong, UAE dan London.Izlin berkata keluarnya Citi dari pasaran negara mencerminkan lebih dari sekadar keadaan ekonomi Malaysia.“Malang sebetulnya jika bank seperti Citi menutup pintu sepenuhnya di Malaysia.“Tetapi itu belum berlaku kerana mereka masih menjalankan perkhidmatan perbankan korporat mereka di sini,” tambahnya.Ahli ekonomi Yeah Kim Leng bersetuju langkah itu mungkin merupakan sebahagian daripada penyusunan semula perniagaan global syarikat itu bagi membolehkan operasinya tertumpu kepada pengurusan harta.“Memandangkan Malaysia pada umumnya dianggap sebagai pasaran yang terlalu banyak pesaing, keluarnya Citi dari segmen pasaran pengguna tidak akan mengganggu kapasiti institusi perantaraan simpanan-pelaburan dalam negara,” tambah Yeah yang merupakan pensyarah di Universiti Sunway.Namun, beliau berkata keluarnya sebuah syarikat kewangan utama seperti Citi juga boleh menjadi tanda bahawa kepercayaan terhadap negara ini sudah hilang.Yeah menambah Malaysia mungkin akan menyaksikan kehilangan peluang pekerjaan, pengurangan pilihan kepada pengguna, dan pengurangan pemain industri dalam bidang kewangan dan perbankan.Izlin berkata, pemberhentian pekerja akan menimbulkan kebimbangan kerana kakitangan perbankan runcit tidak memiliki kemahiran yang boleh dibawa ke bank lain jika mereka dipecat.“Mereka dilatih untuk sistem tertentu di bank mereka dan ia sangat berbeza daripada yang lain,” katanya.“Jika mereka diberhentikan, bank lain mungkin tidak begitu berminat untuk mengambil mereka bekerja kerana terpaksa melatih mereka semula.”Menurutnya, usaha lain yang boleh dilakukan ialah menempatkan semula kakitangan ke bidang perniagaan lain.Sekiranya ini berlaku, kata Izlin, kesan terhadap pekerjaan kakitangan mungkin lebih kecil.“Kita perlu lihat apa yang mereka tawarkan kepada staf: penempatan semula atau skim pemisahan sukarela (VSS).”Keluarnya Citi dari Malaysia turut dilihat sebagai ketidakmampuan pihak syarikat untuk bersaing dengan bank-bank tempatan.Namun Izlin berkata kemungkinan besar ia didorong pengurangan margin untung bagi produk perbankan runcit syarikat itu seperti kad kredit dan gadai janji kerana kadar faedah semakin rendah sejak beberapa tahun lalu.“Saya tak fikir profil pelanggan Citi akan bersaing dengan bank tempatan. Mereka mempunyai profil pelanggan yang lebih baik dan cenderung untuk menarik pelanggan yang setia kerana jenama yang ia miliki,” katanya dan menambah perbankan korporat dan pengurusan kekayaan akan lebih menguntungkan bagi syarikat itu kerana mereka boleh mengenakan caj kepada pelanggan.


Mengapa Gorbachev merupakan tokoh besar abad ke-20

Dua minggu lalu diadakan upacara pengembumian presiden terakhir Soviet Union, Mikhail Gorbachev.
Beliau tidak diberikan acara pengembumian negara oleh Rusia.
Malah Presiden Rusia, Vladimir Putin tidak pun hadir.
Ini kerana, menurutnya, beliau mempunyai acara lain.
Bilangan orang ramai yang hadir adalah sekadar ratusan.
Tetapi Gorbacbev merupakan tokoh besar abad ke-20 yang secara langsung dan tidak langsung mengubah keadaan dunia untuk menjadi lebih aman dan bersatu.
Beliau menamatkan Perang Dingin, antara blok Barat pimpinan Washington dengan blok Timur pimpinan Moscow.
Malaysia yang mengambil sikap berkecuali tetapi lebih mesra pada Barat dalam Perang Dingin turut menerima kesan daripada kejatuhan Soviet Union itu.
Ekoran itu, gerakan komunisme sudah tidak mengancam negara dan Malaysia bersedia untuk berdamai dengan Parti Komunis Malaya (PKM), yang sekaligus menutup lembaran sejarah kaitan negara ini dengan Perang Dingin.
Dari awal lagi, negara ini dicorakkan oleh Perang Dingin.
Dari dalam ia diancam oleh PKM yang mendapat dokongan China.
Dari luar Malaya berada di tengah-tengah persaingan Amerika Syarikat (AS)-Soviet Union di Vietnam dan Indonesia, yang semasa pimpinan Presiden Sukarno, adalah bersahabat dengan blok Timur.
Maka perisytiharan kemerdekaan Malaya pada tahun 1957 turut dicorakkan oleh Perang Dingin.
Begitu juga dengan penubuhan Malaysia yang pada awalnya didorong untuk menyelamatkan Singapura daripada jatuh ke tangan komunis.
Malah politik dalam negara juga dicorakkan oleh Perang Dingin.
Parti-parti kiri iaitu Parti Rakyat dan Parti Buruh yang merupakan pembangkang utama negara dilumpuhkan dengan penangkapan pemimpin-pemimpinnya di bawah Akta Keselamatan Dalam Negeri (ISA).
Pada akhir 70-an Perang Dingin juga menerjah politik Umno.
Isu komunis dalam Umno dijadikan senjata untuk menjatuhkan lawan dalam persaingan politik antara kumpulan dalam parti.
Beberapa wartawan ditahan ISA atas tuduhan melakukan konspirasi komunis ke atas negara.
Saya membesar pada tahun 1970-an ketika Perang Dingin berada di puncaknya dan tidak ada sesiapa yang boleh menjangkakan kesudahannya.
Soviet Union dipimpin oleh Leonid Brezhnev yang keras terhadap rakyatnya.
Perang Vietnam sedang berlangsung dengan pembabitan besar tentera AS.
Nampak gayanya Vietnam Utara dan Vietnam Selatan akan berkekalan seperti mana dengan Korea Utara dengan Korea Selatan.
Kedua-dua kuasa besar juga berlumba untuk menguasai angkasa.
AS mendaratkan angkasawannya di bulan pada tahun 1969.
Sementara Soviet Union berjaya menempatkan kenderaan-kenderaannya di situ dalam rangka untuk membina stesen bulan.
Walaupun Malaysia menyebelahi Vietnam Selatan dan AS dalam perang Vietnam tetapi sejak zaman Tunku Abdul Rahman lagi, negara ini mempunyai hubungan baik dengan Soviet Union dan negara-negara blok Timur yang lain.
Saya pernah mengunjungi pameran dagangan Soviet Union, Bulgaria dan Korea Utara yang diadakan di Dewan Bahasa dan Pustaka (DBP) pada tahun 1960-an dan 1970-an.
Kerajaan juga membenarkan penubuhan Pusat Kebudayaan Soviet Union di Kuala Lumpur yang terletak di Jalan Tun Razak seperti mana ia membenarkan AS mewujudkan Pusat Kebudayaan Lincoln di Jalan Ampang.
Saya sering mengunjungi kedua-dua pusat itu, yang masing-masing mempunyai perpustakaan.
Pusat Kebudayaan Soviet Union mengadakan kelas bahasa Rusia.
Mereka juga mengedarkan Perlembagaan Soviet Union dan buku ucapan Brezhnev sempena Revolusi Rusia ke-60 (1917-1977).
Di Pusat Kebudayaan Lincoln, saya hadir acara sambutan ulang tahun Revolusi AS ke-200 (1776-1976). Untuk itu, mereka juga mengedarkan naskhah perlembagaan negara itu secara percuma.
Di perpustakaan Pusat Kebudayaan Lincoln, saya membaca sebuah majalah bernama Problems of Communism (Masalah-masalah Komunisme).
Ia mengandungi tulisan-tulisan pakar mengenai negara dan gerakan komunis di seluruh dunia khususnya Soviet Union.
Rumusannya ialah AS sedang mendahului Soviet Union dalam Perang Dingin ini.
Namun begitu, tiada pakar yang menjangkakan Soviet Union boleh runtuh dengan cepat.
Hanya Ayatollah Khomeini semasa Revolusi Islam pada tahun 1979 menyatakan bahawa Soviet Union "sudah berada dalam muzium."
Pada tahun 1985, Gorbachev menjadi presiden Soviet Union dan berazam untuk memperbaiki, bukannya meruntuhkan sistem negaranya.
Beliau memperkenalkan dua dasar penting iaitu Glastnost iaitu keterbukaan dan Perestroika iaitu penyusunan semula ekonomi.
Gorbachev adalah seorang komunis yang menerima bukan saja didikan dari sistem Soviet Union tetapi juga Parti Komunis.
Beliau mahu menyelamatkan Soviet Union melalui Glastnost dan Perestroika.
Dasar-dasar ini adalah suatu yang radikal dalam pemikiran komunisme dengan mengharapkan bahawa rakyat negara itu memperoleh manfaat daripadanya.
Maka dalam hal inipun, Gorbachev merupakan tokoh besar yang lebih manusiawi daripada pemimpin-pemimpin komunis dunia yang lain seperti Lenin, Stalin; Trotsky, Mao Zedong, Kim Il-Sung, Fidel Castro, Broz Tito dan Ho Chi Minh.
Tokoh komunis yang mungkin lebih hebat daripada Gorbachev hanyalah Deng Xiaoping.
Beliau membebaskan negara-negara Eropah Timur daripada cengkaman Moscow.
Gorbachev membenarkan Jerman Timur bersatu dengan Jerman Barat.
Tindakan ini pun engakibatkan jutaan rakyat Eropah Timur berpeluang mengecapi kebebasan dan kesenangan hidup.
 Tindakan ini juga menamatkan blok Timur dan Pakatan Warsaw, iaitu pesaing kepada Pertubuhan Perjanjian Atlantik Utara (Nato).
Langkah ini bererti Gorbachev menamatkan Perang Dingin yang menyelamatkan jutaan nyawa manusia di seluruh dunia. Beliau juga mengundurkan tentera Soviet Union dari Afghanistan.
Soviet Union mula retak dan pecah apabila Ukraine menyatakan ia mahu keluar daripada kesatuan itu.
Bagi Gorbachev, republik-republik dalam Soviet Union boleh bebas tetapi masih duduk dalam kerangka Soviet Union yang terbuka dan disusun semula.
Soviet Union benar-bebar runtuh apabila Rusia di bawah pimpinan Boris Yeltsin keluar daripada kesatuan itu.
Tiba-tiba Gorbachev mendapati dirinya tidak mempunyai negara.
Kesemuanya berlaku dengan cepat di luar kawakan beliau.
Transisi itu tidak dilakukan dengan lancar mengakibatkan jentera kerajaan lumpuh dan rakyat sengsara.
Harta kerajaan jatuh pada tangan golongan kaya yang membelinya dengan harga murah. Kini 70% rakyat Rusia dilaporkan menyalahkan Gorbachev.
Ketika Soviet runtuh, Putin berada di Jerman Timur.
Beliau asalnya seorang komunis dan bekerja dengan agensi perisik Soviet Union, KGB turut menyalahkan Gorbachev.
Tetapi kalau tidak kerana Gorbachev, Putin tidak dapat menjadi presiden Rusia.
Begitu juga dengan negara-negara Eropah Timur dan bekas Soviet Union, mereka tidak akan merdeka tanpa Gorbachev.
Putin kini adalah seorang nasionalis Rusia yang melancarkan perang ke atas Ukraine untuk menguasai kawasan yang bertutur dalam bahasa Rusia.
Beliau juga mahu mengembalikan Rusia sebagai kuasa dunia, seperti mana pada zaman Czar dan Soviet Union.
Dunia Barat tentunya menyokong Gorbachev kerana ia menamatkan Perang Dingin walaupun tidak sengaja.
Tetapi mereka tidak dapat hadir ke upacara pengkebumian Gorbachev sebab Rusia sedang berperang dengan Ukraine.
Negara-negara Eropah Timur dan Ukraine sedang ditelan untuk menjadi sebahagian daripada blok Barat baru.
Maka Rusia akan cenderong untuk menubuhkan blok Timur baru bersama China.
Selepas kejatuhan Soviet Union, Malaysia mengadakan hubungan diplomatik dengan negara-negara bekas Soviet Union.
Kini Pusat Kebudayaan Soviet Union di Kuala Lumpur menjadi Pusat Sains dan Kebudayaan Rusia.
Ramai juga pelajar Malaysia yang dihantar ke Rusia untuk belajar perubatan.
Legasi Gorbachev berpanjangan dan meliputi seluruh dunia.


Fasa baru imunisasi siapkan remaja kembali ke sekolah bermula hari ini

Remaja berusia seawal 12 tahun akan menerima suntikan vaksin Covid-19 hari ini dengan pelancaran program imunisasi bagi remaja yang merupakan fasa baru di bawah Program Imunisasi Covid-19 Kebangsaan (PICK).Menteri Kesihatan Khairy Jamaluddin berkata fasa itu dijangka akan melibatkan 3.2 juta remaja.Menurutnya, senarai PPV untuk remaja dapatkan suntikan vaksin Covid-19 secara “walk-in” akan diumumkan pada Selasa.Keutamaan akan diberi kepada sejumlah 1.1 juta remaja berusia 16 hingga 17  tahun yang bakal menduduki peperiksaan awam dan mereka yang memiliki komorbiditi.Setakat ini, kerajaan memutuskan golongan itu akan diberikan vaksin Pfizer.Dalam pada itu, pihak berkuasa kesihatan masih mengkaji penggunaan vaksin Sinovac bagi suntikan kepada golongan tersebut.Menteri Pendidikan Radzi Jidin dalam sebuah hantaran Facebook berkata proses vaksinasi yang dijalankan pagi ini berlangsung dengan murid yang terlibat ditemani ibu bapa dan penjaga.“Mereka perlu mendaftar, diambil suhu badan, diikuti sesi kaunseling dan persetujuan sebelum dibenarkan menerima suntikan vaksin,” katanya selepas melakukan lawatan bersama Khairy ke SMK Putrajaya Presint 8(1), Putrajaya pagi ini.Menurutnya, kementerian pendidikan akan bekerjasama dengan kementerian kesihatan (KKM) dan Pasukan Bertindak Imunisasi Covid-19 (CITF) dalam menyediakan petugas dan keperluan logistik untuk tujuan tersebut.“Kerjasama strategik KPM dan KKM ini pastinya dapat mempercepatkan pelaksanaan vaksinasi kepada murid sekolah,” katanya.


Hampir 60% populasi Malaysia lengkap vaksinasi Covid-19

Hampir 60% populasi keseluruhan negara lengkap vaksinasi Covid-19 setakat semalam selepas 19,180,397 orang atau 59.2% lengkap divaksinasi.Sementara 22,599,346 atau 69.2% lagi telah menerima sekurang-kurangnya satu dos suntikan vaksin termasuk dos tunggal vaksin CanSino.Bagi populasi dewasa, 82.5% telah menerima vaksin lengkap sementara 93.6% telah menerima sekurang-kurangnya satu dos suntikan vaksin.Sejumlah 273,373 dos telah diberikan semalam, menjadikan keseluruhan suntikan vaksin di bawah Program Imunisasi Covid-19 Kebangsaan (PICK) sebanyak 41,847,256.


Selangor catat angka tertinggi dalam 1,510 kes baru Covid-19

Malaysia mencatatkan 1,510 kes baru Covid-19 hari ini menjadikan kes keseluruhan jangkitan Covid-19 dalam negara sebanyak 359,117.Selangor mencatat kes harian tertinggi sebanyak 415 kes hari ini.Angka itu disusuli Sarawak (296), Sabah (131), dan Kuala Lumpur (106).Sementara itu, hanya Wilayah Persekutuan Labuan (2) dan Perlis (2) dan Melaka (6) mencatatkan kes satu digit.Negara juga mencatat sebanyak 1,248 kes sembuh menjadikan jumlah keseluruhan kes sembuh meningkat kepada 342,737.Kes aktif dengan kebolehjangkitan pula kini berjumlah 15,059.Daripada jumlah itu 194 pesakit ditempatkan di Unit Rawatan Rapi termasuk 81 orang memerlukan bantuan alat pernafasan.Malaysia turut mencatat 8 lagi korban akibat Covid-19, menjadikan jumlah mangsa yang maut meningkat kepada 1,321 orang.


MoU kerajaan-pembangkang akan ‘neutralkan’ kluster mahkamah, kata penganalisis

Memorandum persefahaman (MoU) bersejarah yang ditandatangani julung kalinya antara kerajaan dan Pakatan Harapan (PH) pada Isnin akan meneutralkan “kluster mahkamah” dalam Umno, sekaligus menafikan sebarang usaha untuk mengganggu kestabilan menjelang Pilihan Raya Umum ke-15 (PRU-15), kata pemerhati politik.Ahmad Marthada Mohamed dari UUM berkata, menerusi MoU itu, pembangkang akan memberikan komitmen dan secara tidak langsung sokongan yang kukuh kepada kerajaan hari ini meskipun tanpa sokongan kluster mahkamah.“Dahulu, kluster mahkamah yang menggagalkan usaha kerajaan (membawa transformasi), pada masa yang sama pembangkang tidak menyokong kerajaan kerana tiada insentif untuk berbuat demikian,” kata dekan Kolej Undang-undang, Kerajaan dan Pengajian Antarabangsa itu kepada MalaysiaNow.“Dengan adanya MoU ini, usaha daripada kluster mahkamah untuk mengganggu-gugat kestabilan kerajaan tidak akan berkesan.”Ahli-ahli Parlimen daripada Perikatan Nasional (PN) dan Pakatan Harapan (PH) menandatangani MoU pada Isnin lepas yang disifatkan Perdana Menteri Ismail Sabri Yaakob sebagai “demokrasi bermusyawarah”.Memorandum ditandatangani oleh Ismail dan pemimpin utama PH, iaitu Anwar Ibrahim, Mohamad Sabu dan Lim Guan Eng serta Presiden Upko Wilfred Madius Tangau.Kluster mahkamah merujuk kepada sekumpulan ahli Parlimen Umno yang diketuai bekas perdana menteri, Najib Razak dan Presiden Umno Ahmad Zahid Hamidi yang berhadapan dengan pelbagai pertuduhan rasuah, salah guna kuasa dan pecah amanah.Mereka bertanggungjawab menjatuhkan bekas perdana menteri, Muhyiddin Yassin pada Ogos lalu dengan menarik sokongan kepada ahli Parlimen Pagoh itu, sekali gus menyebabkannya kehilangan kepercayaan majoriti ahli Dewan Rakyat.Walaupun Muhyiddin membuat beberapa penawaran pembaharuan terhadap institusi negara yang kini diguna semula dalam MoU pada Isnin, PH mengambil keputusan untuk menolaknya kerana dikatakan sebagai satu tawaran rasuah secara terbuka.Antara intipati utama MoU antara kerajaan dan PH termasuklah pemerkasaan pelan Covid-19, transformasi pentadbiran kerajaan, pembaharuan parlimen, kebebasan institusi kehakiman, Perjanjian Malaysia (MA63) dan pembentukan jawatankuasa pemandu.Menurut Marthada, meskipun idea-idea yang dibawa Muhyiddin itu bersifat “forward-looking”, ia menemui kegagalan disebabkan golongan kleptokrat yang mensabotaj pentabdiran perdana menteri kelapan itu.“Ada situasi menang-menang dengan tawaran kerjasama ini. Dari segi keabsahan kerajaan juga penting. MoU ini menunjukkan kerajaan hari ini turut disokong oleh pembangkang secara tidak langsung.“Saya fikir pembentangan Belanjawan 2022 akan lulus, undi percaya juga tidak akan berlaku,” katanya.Namun katanya, kejayaan Mou ini bergantung kepada kedua-dua pihak yang menandatangani persefahaman.Sementara itu, pemerhati politik dari Sarawak, Jeniri Amir ketika mengulas MoU itu terhadap masa depan Sabah dan Sarawak berkata, usaha mengembalikan hak di bawah MA63 akan berjalan lebih cepat dengan sokongan kedua-dua pihak.“MoU akan memperkukuhkan usaha kerajaan terdahulu. Semasa pentadbiran PH, parti-parti yang tiada dalam PH tidak bersetuju dengan langkah PH ketika itu.“Dengan adanya persefahaman ini, segala rintangan dapat diketepikan,” katanya kepada MalaysiaNow.Katanya, walaupun Pejuang dan Warisan tidak menandatangani MoU pada Isnin, mereka perlu menyokong usaha mengembalikan hak Sarawak dan Sabah.“Sebahagian besar itu transformasi diperkenal juga adalah tuntutan yang terkandung dalam manifesto pembangkang PH semasa PRU-14. Jadi mereka perlu beri dukungan tanpa memberi helah atau alasan.”Katanya, isu yang lebih besar ialah mewujudkan padang permainan politik yang lebih sama rata, apabila kerajaan tidak lagi menggunakan instrumen hegemoni untuk menekan pembangkang atau suara yang menentang.“Kita tidak mahu ada diskriminasi terhadap pembangkang dan penyokong pembangkang sehingga wujud ketempangan dari segi pembangunan fizikal dan ekonomi di kawasan-kawasan pembangkang.“Ini selari dengan demokrasi matang dan progresif. Semua rakyat yang mengundi harus dilayan dengan saksama,” katanya.


Ahli Parlimen BN sahkan Ismail Sabri calon PM

Dua ahli Parlimen Barisan Nasional (BN) mengesahkan Naib Presiden Umno Ismail Sabri Yaakob menjadi pilihan sebagai calon perdana menteri.Ahli Parlimen Pasir Salak Tajuddin Abdul Rahman dan Ahli Parlimen Pengerang Azalina Othman Said berkata keputusan itu dicapai secara kosensus dalam mesyuarat ahli Parlimen BN semalam.“Ya, Ismail Sabri. Kami sudah periksa jumlah sokongan, termasuk dengan sokongan daripada Bersatu dan PAS,” kata Tajuddin ketika menjawab soalan wartawan sama ada jumlah sokongan yang diterima Ismail Sabri melebihi angka 111.Bercakap kepada pemberita ketika ditemui selepas mesyuarat khas bersama ahli Parlimen BN di Pusat Dagangan Dunia malam ini beliau berkata Umno serta BN, bersatu dan bersetuju mencalonkan Ismail Sabri yang disifatkan “mesra” kepada semua parti.Azalina pula berkata Ismail Sabri yang juga ketua whip BN dipilih sebagai calon perdana menteri kerana dilihat paling ‘agreeable’ untuk semua ahli Parlimen.“Secara teknikalnya dia berada di kedudukan tertinggi selepas presiden (Ahmad Zahid Hamidi), dan dia juga sebelum ini adalah timbalan perdana menteri.“Dengan kedudukan ini dia nampak paling dipersetujui (agreeable) bagi kami semua, jadi kami harapkan yang terbaik,” katanya.Terdahulu, ahli Majlis Tertinggi (AMT) Umno menghadiri mesyuarat khas bagi membincangkan calon perdana menteri, untuk dipersembahkan kepada Yang di-Pertuan Agong Sultan Abdullah Sultan Ahmad Shah, esok.Mesyuarat khas yang bermula pada pukul 8 malam itu, disusuli dengan mesyuarat bersama ahli Parlimen BN.


Sorry.


Usul lanjut penguatkuasaan subseksyen Sosma tidak lulus di Dewan Rakyat

Usul lanjutan penguatkuasaan subseksyen 4(5) Akta Kesalahan Keselamatan (Langkah-Langkah Khas) 2012 atau Sosma bagi tempoh lima tahun lagi, tidak diluluskan Dewan Rakyat, hari ini.Usul yang dibentang Menteri Dalam Negeri Hamzah Zainudin itu tidak diluluskan, setelah melalui undi belah bahagi yang menyaksikan 84 ahli Parlimen bersetuju manakala 86 lagi tidak bersetuju.Mengumumkan keputusan undi itu, Yang di-Pertua Dewan Rakyat Azhar Azizan Harun berkata seramai 50 ahli Parlimen tidak hadir.Terdahulu ketika menggulung usul itu, Hamzah berkata peruntukan subseksyen 4(5) Akta itu perlu dilanjutkan dan tempoh tahanan 28 hari dikekalkan, bagi memberi ruang masa yang cukup kepada pihak polis bagi melengkapkan siasatan kes-kes kesalahan keselamatan, yang bersifat rumit dan kompleks.“Tanpa subseksyen ini dilanjutkan, kualiti siasatan polis dikhuatiri akan terjejas, kerana ia dibuat secara tergesa-gesa iaitu selama 24 jam sahaja untuk menjalankan siasatan, menyediakan kertas siasatan, melengkapkan kertas siasatan dan seterusnya mengemukakannya kepada timbalan pendakwa raya, untuk arahan selanjutnya,” katanya.